Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη συμπληρωματική εποπτεία των πιστωτικών ιδρυμάτων, των ασφαλιστικών επιχειρήσεων και των επιχειρήσεων επενδύσεων που ανήκουν σε χρηματοπιστωτικούς ομίλους ετερογενών δραστηριοτήτων (ΧΟΕΔ) που τροποποιεί τις οδηγίες του Συμβουλίου 73/239/ΕΟΚ, 79/267/EΟΚ, 92/49/EΟΚ, 92/96/EΟΚ, 93/6/EΟΚ και 93/22/EΟΚ, και τις οδηγίες 98/78/EΚ και 2000/12/ΕΚ του Ευρωπαϊκού Κοινοβουλίου και του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ ΣΧΟΛΙΑ

Το Ευρωπαϊκό Συμβούλιο της Λισσαβόνας δεσμεύτηκε να ολοκληρώσει τις ευρωπαϊκές χρηματοπιστωτικές αγορές ως το 2005 το αργότερο. Μια ενιαία χρηματοπιστωτική αγορά θα αποτελέσει παράγοντα - κλειδί για την βελτίωση της ανταγωνιστικότητας της ευρωπαϊκής οικονομίας, τη μείωση του κόστους του κεφαλαίου για τις μεγάλες και τις μικρές επιχειρήσεις. Μια ολοκληρωμένη αγορά, με την κατάλληλη νομοθεσία και εποπτεία, θα προσφέρει επίσης μείζονα πλεονεκτήματα στους καταναλωτές, μέσω αυξημένης ασφάλειας έναντι ενδεχομένων αδυναμιών των πιστωτικών ιδρυμάτων. Το μέσο για την επίτευξη αυτής της ολοκληρωμένης αγοράς είναι το σχέδιο δράσης για τις χρηματοπιστωτικές υπηρεσίες. Το σχέδιο δράσης για τις χρηματοπιστωτικές υπηρεσίες προβλέπει ένα σχέδιο οδηγίας για την προληπτική εποπτεία των χρηματοπιστωτικών ομίλων ετερογενών δραστηριοτήτων στις αρχές του 2001.

Η ενιαία χρηματοπιστωτική αγορά της ΕΕ συμβαδίζει με την εποπτική διαφάνεια και την χρηματοπιστωτική σταθερότητα. Η σταθερή σύγκλιση των νομικών απαιτήσεων κατόπιν πρωτοβουλίας της ΕΕ, με βάση κοινούς κανόνες και ρεαλιστικά μέσα για την προσαρμογή και την εφαρμογή των κοινοτικών οδηγιών για μια ενιαία αγορά χρηματοπιστωτικών υπηρεσιών συνέβαλε σημαντικά στην επίτευξη αυτού του στόχου. Ωστόσο, ο υψηλός βαθμός συγχωνεύσεων στη βιομηχανία, και η εντατικοποίηση των σχέσεων μεταξύ χρηματοπιστωτικών αγορών απαιτούν προσεκτική εξέταση των διαρθρώσεων για την εποπτεία των θεσμικών και συστημικών κινδύνων, ιδιαίτερα όπου εμφανίζονται σε διατομεακούς ομίλους που περιλαμβάνουν ασφαλιστικές επιχειρήσεις, τράπεζες και επιχειρήσεις επενδύσεων ("χρηματοπιστωτικοί όμιλοι ετερογενών δραστηριοτήτων"). Σε ορισμένα κράτη μέλη, η σημασία των χρηματοπιστωτικών ομίλων ετερογενών δραστηριοτήτων είναι μεγάλη (για παράδειγμα στο Benelux και τις σκανδιναβικές χώρες) και ορισμένοι από τους μεγαλύτερους παράγοντες των χρηματοπιστωτικών αγορών είναι χρηματοπιστωτικοί όμιλοι ετερογενών δραστηριοτήτων. Σε άλλα κράτη μέλη η σημασία τους είναι μικρότερη ή ακόμη και περιθωριακή. Ωστόσο, η κατάσταση αυτή μπορεί να αλλάξει μελλοντικά. Δεδομένου ότι δεν υπάρχουν αξιόπιστα στοιχεία για τη σημασία των χρηματοπιστωτικών ομίλων ετερογενών δραστηριοτήτων (μεταξύ άλλων λόγω και της έλλειψης εναρμονισμένων ορισμών) έχει αναληφθεί, κατόπιν πρωτοβουλίας της Επιτροπής, μια "χαρτογράφηση" ώστε να εκτιμηθεί η πραγματική σημασία των χρηματοπιστωτικών ομίλων ετερογενών δραστηριοτήτων (ΧΟΕΔ) στην ΕΕ.

Οι συνδυασμένες χρηματοπιστωτικές πράξεις μπορεί επίσης να δημιουργήσουν νέους ή να αυξήσουν τους υπάρχοντες εποπτικούς κινδύνους. Συνεπώς, οι κεφαλαιακές απαιτήσεις θα πρέπει να είναι κατάλληλες και ανάλογες έναντι των κινδύνων που αναλαμβάνουν οι χρηματοπιστωτικοί όμιλοι, που υπερβαίνουν τους παραδοσιακούς τομεακούς περιορισμούς. Όπου χρειάζεται, πρέπει να αντιμετωπισθούν οι ασυνέπειες μεταξύ της τομεακής νομοθεσίας που δημιουργούν κενά ή τη δυνατότητα για εποπτικό arbitrage. Η Ένωση πρέπει να διατηρήσει τα υψηλά πρότυπα της εποπτικής νομοθεσίας για τους χρηματοπιστωτικούς της οργανισμούς. Τα πρότυπα αυτά πρέπει να προσαρμόζονται στις εξελίξεις της αγοράς και οι κεφαλαιακές απαιτήσεις πρέπει να αντικατοπτρίζουν τους κινδύνους που αναλαμβάνουν οι τράπεζες, οι ασφαλιστικές επιχειρήσεις και οι επιχειρήσεις επενδύσεων στην Ένωση. Η ΕΕ υπήρξε πρωτοπόρος σε ότι αφορά αυτές τις εξελίξεις - όπως αναφέρθηκε, ορισμένοι από τους μεγαλύτερους χρηματοπιστωτικούς ομίλους στην Ένωση είναι ΧΟΕΔ - και συνέβαλε στις εργασίες και στις συστάσεις του κοινού φόρουμ για τους ΧΟΕΔ του G-10.

Στόχος της οδηγίας είναι συνεπώς να διασφαλίσει τη σταθερότητα των ευρωπαϊκών χρηματοπιστωτικών αγορών, να καθορίσει κοινά εποπτικά πρότυπα για την εποπτεία των ΧΟΕΔ στην Ευρώπη να ορίσει το πεδίο δραστηριότητας και να εισαγάγει τη νομική βεβαιότητα μεταξύ χρηματοπιστωτικών οργανισμών. Με τον τρόπο αυτό, η οδηγία θα υλοποιήσει τις συστάσεις του κοινού φόρουμ για τους ΧΟΕΔ του G-10. Θα ανταποκριθεί επίσης στις συστάσεις του 'Brouwer group' για τη σταθερότητα στον χρηματοπιστωτικό τομέα που εγκρίθηκαν από το Συμβούλιο Ecofin της Λισσαβόνας.

α) Η αναγκαιότητα για ένα ευρωπαϊκό νομοθετικό πλαίσιο σχετικά με τους ΧΟΕΔ

Το υπάρχον ευρωπαϊκό νομοθετικό πλαίσιο για την εποπτεία των χρηματοπιστωτικών οργανισμών δεν είναι πλήρες. Οι "Ομοιογενείς" όμιλοι χρηματοπιστωτικών οργανισμών καλύπτονται ήδη από κοινοτικές οδηγίες σε ότι αφορά συγκεκριμένους εποπτικούς σκοπούς. Η οδηγία 2000/12/EΚ σχετικά με την ανάληψη και την άσκηση δραστηριότητας πιστωτικών ιδρυμάτων και η οδηγία 93/6/EΟΚ για την επάρκεια των ιδίων κεφαλαίων αναφέρονται στην ενοποίηση των τραπεζικών ομίλων, των ομίλων επενδυτικών επιχειρήσεων και των ομίλων τραπεζικών/επενδυτικών οργανισμών, ενώ η οδηγία 98/78/EΚ σχετικά με τη συμπληρωματική εποπτεία ασφαλιστικών επιχειρήσεων στο πλαίσιο ενός ασφαλιστικού ομίλου προβλέπει συμπληρωματική εποπτεία στους ασφαλιστικούς ομίλους.

Οι χρηματοπιστωτικοί όμιλοι ετερογενών δραστηριοτήτων που περιλαμβάνουν οργανισμούς από διάφορους τομείς καλύπτονται μόνο σε περιορισμένο βαθμό, ενώ δεν υπάρχει πλήρης σειρά κανόνων για την προληπτική εποπτεία τους. Το σημερινό κοινοτικό εποπτικό πλαίσιο έχει σημαντικές αλληλοεπικαλύψεις και ελλείψεις σε ότι αφορά τον κανονισμό για τους ΧΟΕΔ.

Ελλείψεις υπάρχουν δεδομένου ότι:

(i) ορισμένα είδη χρηματοπιστωτικών ομίλων δεν καλύπτονται από τις υπάρχουσες οδηγίες (για παράδειγμα οριζόντιοι όμιλοι) και

(ii) σημαντικά εποπτικά θέματα που ρυθμίζονται σε τομεακές οδηγίες με στόχο την εποπτεία των τραπεζικών ομίλων, των ομίλων επιχειρήσεων επενδύσεων και ασφαλιστικών ομίλων, δεν ρυθμίζονται στο επίπεδο των ΧΟΕΔ (για παράδειγμα κατάργηση του πολλαπλού υπολογισμού των ιδίων κεφαλαίων).

Αλληλοεπικαλύψεις στην νομοθεσία :

(iii) παρατηρείται ασυνέπεια στην αντιμετώπιση παρόμοιων εποπτικών θεμάτων

(iv) ο ίδιος χρηματοπιστωτικός όμιλος μπορεί να καλύπτεται από διαφορετικές τομεακές οδηγίες (για παράδειγμα ένας όμιλος μικτής ασφαλιστικής δραστηριότητας μπορεί να αποτελεί χρηματοπιστωτικό όμιλο με την έννοια της τραπεζικής οδηγίας).

Οι διαφορές αυτές οδήγησαν σε σημαντικές εποπτικές διαφοροποιήσεις του νομοθετικού πλαισίου που έχει σχεδιασθεί για τη διασφάλιση της χρηματοπιστωτικής σταθερότητας, και στρεβλώσεις του ανταγωνισμού σε κατά τα άλλα άκρως ανταγωνιστικές αγορές. Παρεμποδίζουν την ανάπτυξη μιας ενιαίας χρηματοπιστωτικής αγοράς που να στηρίζεται στον ορισμό του πεδίου δραστηριότητας, παρατείνοντας την αβεβαιότητα για τις αρμόδιες αρχές και τις χρηματοπιστωτικές επιχειρήσεις σε ότι αφορά τις έννοιες και τους ορισμούς.

Ορισμένα κράτη μέλη, γνωρίζοντας τις ατέλειες του σημερινού κοινοτικού νομοθετικού πλαισίου για τους ΧΟΕΔ είτε εισήγαγαν είτε σχεδιάζουν να εισαγάγουν εθνικά νομοθετικά μέτρα προκειμένου να αντιμετωπίσουν τις εποπτικές ανησυχίες που πηγάζουν από τις διαρθρώσεις των ομίλων οι οποίες περιγράφηκαν παραπάνω. Ορισμένα έχουν συμπληρώσει τη νομοθεσία τους με διμερείς συμφωνίες, προκαταλαμβάνοντας την ευρωπαϊκή νομοθεσία για τους ΧΟΕΔ. Τα μέτρα που έχουν εισαχθεί από τα κράτη μέλη μέχρι σήμερα διαφέρουν ως προς την εμβέλεια και την προσέγγισή τους.

Ενόψει της αυξανόμενης διασυνοριακής διάστασης των ΧΟΕΔ (ορισμένοι από αυτούς δραστηριοποιούνται σε παγκόσμια βάση), της αναγκαιότητας για τη διατήρηση ισότιμων όρων ανταγωνισμού σε ολόκληρη την ΕΕ και της αναγκαιότητας προστασίας της χρηματοπιστωτικής σταθερότητας του κοινοτικού χρηματοπιστωτικού συστήματος, πρέπει να αντιμετωπισθούν τα πιο πιεστικά θέματα που προκύπτουν από τις διαρθρώσεις αυτές. Κάτι τέτοιο θα βελτιώσει τη νομική βεβαιότητα και την σαφήνεια για τους νομοθέτες, τους επόπτες και την αγορά, και θα αποτελέσει σημαντική συμβολή στη σταθερότητα του ευρωπαϊκού χρηματοπιστωτικού συστήματος. Προκειμένου να διασφαλισθεί ότι η σταθερότητα των ολοκληρωμένων ευρωπαϊκών χρηματοπιστωτικών αγορών θα προστατευθεί, χρειάζεται ένα κοινό νομοθετικό πλαίσιο που θα αντιμετωπίζει αυτά τα θέματα. Η αναγκαιότητα για το κατάλληλο εποπτικό πλαίσιο για τους ΧΟΕΔ επιβεβαιώθηκε και από άλλα διεθνή φόρουμ. Ειδικότερα, το κοινό φόρουμ για τους ΧΟΕΔ, που εκπροσωπεί εποπτικές αρχές από τους τρεις προαναφερθέντες χρηματοπιστωτικούς τομείς των κυριότερων χρηματοπιστωτικών αγορών, εξέδωσε πρόσφατα ορισμένες συστάσεις σχετικά με την εποπτεία των ΧΟΕΔ (Φεβρουάριος και Δεκέμβριος 1999).

β) Η προσέγγιση της οδηγίας

Στόχος της πρότασης είναι να εισαγάγει συγκεκριμένη εποπτική νομοθεσία για τους χρηματοπιστωτικούς ομίλους. Επιπλέον, προβλέπει το πρώτο απαραίτητο ελάχιστο βήμα για την προσαρμογή των οδηγιών για τους ομοιογενείς χρηματοπιστωτικούς ομίλους και τους χρηματοπιστωτικούς ομίλους ετερογενών δραστηριοτήτων (για παράδειγμα εξαλείφοντας ορισμένες από τις μείζονες ασυνέπειες) ώστε να διασφαλισθεί μια ελάχιστη αντιστοιχία στην αντιμετώπιση αυτών των ομίλων. Η εναρμόνιση των τομεακών κανόνων δεν αποτελεί ωστόσο μείζονα στόχο της οδηγίας και μπορεί να επιτευχθεί μόνο σταδιακά.

Κεντρικό θέμα είναι να διασφαλισθεί ότι οι στόχοι των εποπτικών αρχών σε ότι αφορά τη διασφάλιση της κεφαλαιακής επάρκειας των οργανισμών για τους οποίους έχουν εποπτική ευθύνη δεν θα στρεβλωθεί λόγω της ύπαρξης διασυνοριακών χρηματοπιστωτικών ομίλων. Αυτό απαιτεί μέτρα ώστε να προληφθούν καταστάσεις στις οποίες τα ίδια κεφάλαια χρησιμοποιούνται ταυτόχρονα για την αντιμετώπιση κινδύνων σε δύο ή περισσότερους οργανισμούς στον ίδιο χρηματοπιστωτικό όμιλο (πολλαπλός υπολογισμός) και καταστάσεις όπου συγγενής εταιρεία εκδίδει δάνειο και χρησιμοποιεί το προϊόν του ως κεφάλαιο για θυγατρικές (υπερβολική μόχλευση). Σε ότι αφορά την ανάπτυξη μεθόδων αξιολόγησης της κεφαλαιακής επάρκειας, η ύπαρξη κανόνων για την κεφαλαιακή επάρκεια σε κάθε τομέα αναγνωρίζεται, όπως και η αποτελεσματικότητα και η διαφορετικότητά τους. Συνεπώς, οι τομεακές προσεγγίσεις για την κεφαλαιακή επάρκεια θεωρούνται δεδομένες αφού αντανακλούν τη διαφορετική φύση των επιχειρηματικών δραστηριοτήτων κάθε τομέα, τους διαφορετικούς κινδύνους στους οποίους εκτίθενται, τις διαφορετικές προσεγγίσεις για τη διαχείριση των κινδύνων και την αξιολόγηση από τους επόπτες και/ή τις επιχειρήσεις. Το γεγονός αυτό σημαίνει επίσης ότι η οδηγία δεν θα προκαταλάβει τη συνεχιζόμενη συζήτηση για την αναθεώρηση των απαιτήσεων φερεγγυότητας στον τραπεζικό τομέα.

Η πρόταση περιλαμβάνει κοινοτική νομοθεσία προκειμένου να αντιμετωπισθούν οι εποπτικές ανησυχίες για τις συναλλαγές στο εσωτερικό των ομίλων και την έκθεση σε κίνδυνο των ΧΟΕΔ. Δεδομένου ότι δεν είναι εφικτό να εισαχθούν ποσοτικοί περιορισμοί στον τομέα αυτό, μια κατάλληλη και αποτελεσματική νομοθετική προσέγγιση για τις συναλλαγές στο εσωτερικό ενός ομίλου και την συγκέντρωση κινδύνων πρέπει να οικοδομηθεί στους ακόλουθους τρεις πυλώνες:

* πολιτική εσωτερικής διαχείρισης με αποτελεσματικά συστήματα εσωτερικού ελέγχου και διαχείρισης.

* απαιτήσεις υποβολής εκθέσεων στους επόπτες. και

* αποτελεσματικές εξουσίες για την εφαρμογή των εποπτικών κανόνων.

Οι διατομεακές εξελίξεις αποδεικνύουν την αναγκαιότητα για την εισαγωγή συμφωνιών συντονισμού μεταξύ των εποπτικών αρχών ώστε να διασφαλισθεί η αποτελεσματική και κατάλληλη εποπτεία διασυνοριακών ΧΟΕΔ. Τα πλεονεκτήματα από τον ορισμό συντονιστικής αρχής για τους ΧΟΕΔ είναι:

* η αποφυγή "ατελών καλύψεων" στην προληπτική εποπτεία ΧΟΕΔ ώστε να παγιωθεί η χρηματοπιστωτική σταθερότητα.

* η αποφυγή εποπτικών επικαλύψεων που θα είναι χρονοβόρες και δαπανηρές για τις εποπτικές αρχές και τους εποπτευόμενους οργανισμούς ενός ομίλου.

* η απλοποίηση των διαδικασιών των εποπτικών προσπαθειών.

Ο ρόλος και οι ευθύνες του συντονιστή θα εξαρτώνται από τις συγκεκριμένες περιστάσεις ενός ΧΟΕΔ, όπως το νομικό πλαίσιο και το προφίλ κινδύνου του εμπλεκομένου οργανισμού. Οι κανόνες σχετικά με το διορισμό του συντονιστή, καθώς και οι περαιτέρω συμφωνίες ή υποχρεώσεις σε σχέση με τα καθήκοντά του καθορίζονται σε ένα ευέλικτο πλαίσιο.

Η συνεργασία μεταξύ των εμπλεκομένων εποπτικών αρχών και η ανταλλαγή πληροφοριών αποτελούν προϋπόθεση για μια αποτελεσματική εποπτεία. Κανένα από τα εποπτικά μέτρα που προτείνονται στην έκθεση αυτή δεν θα λειτουργήσει αποτελεσματικά αν δεν υπάρχει ανάλογη ροή πληροφοριών από τους οργανισμούς ενός ΧΟΕΔ προς τις εποπτικές αρχές και μεταξύ των ίδιων των εποπτικών αρχών.

2. ΠΕΡΙΓΡΑΦΗ ΤΩΝ ΑΡΘΡΩΝ

Άρθρο 1 - Στόχοι

Η οδηγία ισχύει για πιστωτικά ιδρύματα, ασφαλιστικές επιχειρήσεις και επιχειρήσεις επενδύσεων, (ρυθμιζόμενες επιχειρήσεις), που έχουν την έδρα τους στην ΕΕ. Αν οι οργανισμοί αυτοί αποτελούν μέρος ΧΟΕΔ, υπόκεινται σε συμπληρωματική εποπτεία στο βαθμό και κατά τον τρόπο που περιγράφει η οδηγία. Επιπλέον, προκειμένου να υπάρχουν ισότιμοι όροι ανταγωνισμού μεταξύ εποπτευομένων επιχειρήσεων διαφορετικών χρηματοπιστωτικών τομέων, η οδηγία εισαγάγει ορισμένες τροποποιήσεις στην τομεακή εποπτική νομοθεσία.

Άρθρα 2 και 3 - Σώρευση

Το άρθρο 2 εισαγάγει και ορίζει τις κύριες έννοιες στις οποίες βασίζεται η παρούσα οδηγία. Δεδομένου ότι η οδηγία εισέρχεται σε τομείς που δεν ρυθμίζονται, υπάρχει αναγκαιότητα να εισαχθούν και να ορισθούν έννοιες που δεν υπάρχουν ακόμη στην ισχύουσα νομοθεσία. Περισσότερο σημαντικοί είναι οι ορισμοί του ΧΟΕΔ και της χρηματοπιστωτικής εταιρείας χαρτοφυλακίου μικτού τύπου. Οι ορισμοί αυτοί είναι ουσιώδεις προκειμένου να ορισθεί η εμβέλεια εφαρμογής της οδηγίας: για παράδειγμα αν ένας συγκεκριμένος όμιλος είναι χρηματοπιστωτικός όμιλος με ομοιογενείς δραστηριότητες, που σε επίπεδο ομίλου, θα συνεχίσει να καλύπτεται από τις υπάρχουσες τομεακές οδηγίες που αναφέρονται στο κεφάλαιο 1 του παρόντος μνημονίου. ή αν είναι ένας μικτός όμιλος με χρηματοπιστωτικές και μη χρηματοπιστωτικές δραστηριότητες, που υπόκεινται σε κάποια περιορισμένη εποπτεία βάσει των ισχυουσών τομεακών οδηγιών. ή ένας κύριος χρηματοπιστωτικός όμιλος με ετερογενείς δραστηριότητες (ΧΟΕΔ), που καλύπτονται από τη νέα αυτή οδηγία. Εισάγονται δύο όρια: ένα πρώτο που διακρίνει τους χρηματοπιστωτικούς έναντι των μη χρηματοπιστωτικών ομίλων (όριο 50% που αναφέρεται στο άρθρο 2 παράγραφος 13 στοιχείο (α). ένα δεύτερο όριο που διακρίνει μεταξύ ομοιογενών ομίλων και ΧΟΕΔ (όριο 10% που αναφέρεται στο άρθρο 2 παράγραφος 13) στοιχείο (δ)). Τα τελευταία αυτά ανώτατα όρια καθορίζονται περαιτέρω στο άρθρο 3.

Μία άλλη έννοια-κλειδί της παρούσας οδηγίας είναι ο ορισμός του ομίλου (άρθρο 2 παρ. 11 και 12). Προκειμένου να περιληφθούν όλοι οι καλυπτόμενοι όμιλοι, ανεξάρτητα από τη διάρθρωσή τους, χρησιμοποιείται ένας ευρύς ορισμός που βασίζεται στην έννοια των "στενών δεσμών" όπως είχε χρησιμοποιηθεί και στο παρελθόν στη λεγόμενη οδηγία post-BCCI. Ωστόσο, η έννοια των στενών δεσμών αναπτύχθηκε περαιτέρω, ώστε να καλύπτει όλους τους ομίλους που έχουν σχέση με την πραγματοποίηση των στόχων της οδηγίας. Για παράδειγμα, περιλαμβάνονται όμιλοι οργανισμών μεταξύ των οποίων δεν υπάρχουν κεφαλαιακοί δεσμοί αλλά των οποίων η διαχείριση γίνεται σε ενοποιημένη βάση και για τους οποίους η λογιστική νομοθεσία δίνει στα κράτη μέλη τη δυνατότητα να ζητήσουν ενοποιημένους ετήσιους ισολογισμούς.

Άρθρο 4 - Εμβέλεια της συμπληρωματικής εποπτείας

Κατά την εισαγωγή κανόνων σχετικά με τη συμπληρωματική εποπτεία επιχειρήσεων που ανήκουν σε ΧΟΕΔ (βλ. άρθρο 1), η οδηγία κάνει διάκριση ανάλογα με το αν η επικεφαλής ή συγγενική επιχείρηση στο ΧΟΕΔ έχει την έδρα της στην Κοινότητα ή όχι, προβλέποντας διαφορετικό - αλλά κατ' αρχάς ισότιμο - καθεστώς.

Δεδομένου ότι υπάρχουν όμιλοι που δεν καλύπτονται από τους ορισμούς του άρθρου 2, αλλά περιλαμβάνουν οργανισμούς με ουσιώδεις δραστηριότητες στις χρηματοπιστωτικές αγορές η εποπτεία των οποίων θα ανταποκρινόταν στους στόχους της οδηγίας, η οδηγία εισαγάγει τη δυνατότητα για τις αρμόδιες αρχές να επιβάλλουν και στις ειδικές αυτές δομές ομίλων συμπληρωματική εποπτεία, υπό τον όρο ότι πληρούνται όλες οι προβλεπόμενες προϋποθέσεις.

Για λόγους πληρότητας και για την αποφυγή πιθανών ζημιών, η οδηγία προβλέπει ότι αν οι μη ρυθμιζόμενες αυτές επιχειρήσεις περιληφθούν στη συμπληρωματική εποπτεία, το γεγονός αυτό δεν σημαίνει ότι υπόκεινται σε εποπτεία και μεμονωμένοι.

Άρθρα 5 και 6 - Κεφαλαιακή επάρκεια, συναλλαγές στο εσωτερικό ενός ομίλου και συγκέντρωση κινδύνου Άρθρα 18 παρ. 1, 19 παρ. 1, 23 παρ. 1 και 25 παρ. 2 - Διεύθυνση

Η οδηγία εισαγάγει μια σειρά ποσοτικών και ποιοτικών κανόνων σχετικά με την εποπτεία των ρυθμιζόμενων επιχειρήσεων ενός ΧΟΕΔ. Αναφέρονται ειδικότερα στην επάρκεια των κεφαλαίων, τις συναλλαγές στο εσωτερικό των ομίλων και τη συγκέντρωση κινδύνων, καθώς και τη διεύθυνση. Οι ρυθμιζόμενες επιχειρήσεις ενός ΧΟΕΔ θα πρέπει επίσης να πληρούν προϋποθέσεις σχετικά με την καταλληλότητα των στόχων τους. Ωστόσο, δεν χρειάζεται να εισαχθεί νέα συγκεκριμένη νομοθεσία για το θέμα αυτό δεδομένου ότι οι ισχύοντες τομεακοί κανόνες παρέχουν επαρκή νομική βάση που επιτρέπει την κάλυψη των δομών των ΧΟΕΔ.

Οι ρυθμιζόμενες επιχειρήσεις που είναι επικεφαλής ενός ΧΟΕΔ, ή αποτελούν τμήμα ενός ΧΟΕΔ η συγγενική εταιρεία του οποίου είναι χρηματοπιστωτική εταιρεία χαρτοφυλακίου μικτού τύπου με έδρα την Ένωση, υπόκεινται σε συμπληρωματική εποπτεία σε ότι αφορά τη φερεγγυότητά τους, την πρόληψη πολλαπλού υπολογισμού των ιδίων κεφαλαίων στον όμιλο (άρθρο 5),καθώς και το επίπεδο συγκέντρωση κινδύνων και τις συναλλαγές στο εσωτερικό του ομίλου (άρθρο 6).

Στο κεφάλαιο 1 της αιτιολογικής έκθεσης, εξηγείται ότι αναγνωρίζονται οι ισχύοντες τομεακοί κανόνες για την κεφαλαιακή επάρκεια (βλ. σημείο I, β). Η οδηγία προβλέπει διαφορετικές τεχνικές μεθόδους για τον υπολογισμό της φερεγγυότητας στο επίπεδο των ΧΟΕΔ. Οι μέθοδοι αυτές δεν είναι νέες, αλλά έχουν ήδη εφαρμοστεί σε κάποιο βαθμό για την τομεακή εποπτεία σε συνδυασμό με τους τομεακούς κανόνες. Επιπλέον, το κοινό φόρουμ για τους ΧΟΕΔ επιβεβαίωσε την καταλληλότητα και την αντιστοιχία αυτών των μεθόδων (έγγραφο του κοινού φόρουμ "εποπτεία των ΧΟΕΔ", Φεβρουάριος του 1999). Η οδηγία απαιτεί επίσης να διαθέτουν οι ΧΟΕΔ κατάλληλη πολιτική για την κεφαλαιακή επάρκεια στο επίπεδο του ομίλου.

Σε ότι αφορά τη συγκέντρωση κινδύνων στο επίπεδο του ομίλου, η οδηγία δεν προβλέπει ποσοτικά όρια όπως ορισμένες τομεακές νομοθεσίες. Δεν κατέστη δυνατό να υπάρξει συμφωνία για μια κοινή προσέγγιση μεταξύ τομέων χωρίς περαιτέρω μελέτη σε βάθος για τα πλεονεκτήματα και τα πιθανά μειονεκτήματα. Η εισαγωγή τέτοιων ορίων μακροπρόθεσμα δεν πρέπει ωστόσο να αποκλεισθεί (βλ. επίσης σημείο 3 της αιτιολογικής έκθεσης της οδηγίας). Στο μεταξύ, η οδηγία προβλέπει ότι οι ΧΟΕΔ πρέπει να διαθέτουν κατάλληλες διαδικασίες για τη διαχείριση κινδύνου σε ότι αφορά τις συναλλαγές στο εσωτερικό του ομίλου και τη συγκέντρωση κινδύνων, και ότι οι αρμόδιες αρχές μπορούν να εισαγάγουν ποσοτικούς περιορισμούς όπου χρειάζεται λαμβάνοντας υπόψη τους στόχους της οδηγίας.

Επιπλέον, σε ότι αφορά τις κατάλληλες προϋποθέσεις για τη διεύθυνση των εποπτευομένων επιχειρήσεων σε ένα ΧΟΕΔ, πρέπει οπωσδήποτε να ληφθούν υπόψη οι πρόσφατες εξελίξεις στην αγορά στον τομέα της διεύθυνσης (management). Ειδικότερα, σε ότι αφορά τους ΧΟΕΔ, υπάρχει τάση να διευθύνονται ανάλογα με τις επιχειρηματικές κατευθύνσεις των ομίλων αντί για την παραδοσιακή προσέγγιση που βασιζόταν στα νομικά πρόσωπα. Ωστόσο, δεδομένου ότι οι νομοθετικές προϋποθέσεις αναφέρονται στη διεύθυνση των εποπτευομένων επιχειρήσεων, που καλύπτονται από τους τομεακούς κανόνες, είναι σκόπιμο να τροποποιηθούν οι τομεακοί κανόνες (για το θέμα αυτό βλ. επίσης κεφάλαιο IV).

Άρθρα 7 έως 13 - μέτρα για την διευκόλυνση της συμπληρωματικής εποπτείας

Τα άρθρα αυτά προβλέπουν διάφορα μέτρα προκειμένου να διευκολυνθεί η συμπληρωματική εποπτεία. Καταργούν τα νομικά εμπόδια που εμποδίζουν τις επιχειρήσεις ενός ΧΟΕΔ να ανταλλάξουν πληροφορίες. Αναφέρονται επίσης στη συνεργασία και την ανταλλαγή πληροφοριών μεταξύ των αρμόδιων αρχών που εμπλέκονται στην εποπτεία των εποπτευομένων επιχειρήσεων ενός συγκεκριμένου ΧΟΕΔ. Μία σημαντική διάταξη αποτελεί ο εντοπισμός της αρμόδιας αρχής για την άσκηση της συμπληρωματικής εποπτείας ("ο συντονιστής"). Ο διορισμός του θα διευκολύνει επίσης τη συνεργασία μεταξύ εμπλεκομένων εποπτικών αρχών και θα διευκρινίσει τον ρόλο καθεμιάς κατά την άσκηση της συμπληρωματικής εποπτείας. Ειδικότερα, η οδηγία παρέχει τα κριτήρια προκειμένου να διευκολύνει τον εντοπισμό της καταλληλότερης αρμόδιας αρχής ως συντονιστή, καθώς και τα πιθανά καθήκοντά της. Άλλα άρθρα αναφέρονται σε κατά περίπτωση ελέγχους πληροφοριών που υποβλήθηκαν στις αρμόδιες αρχές και την οργάνωση της συνεργασίας με εποπτικές αρχές τρίτων χωρών.

Άρθρο 14 - συγγενική επιχείρηση εκτός της Ένωσης.

Tο άρθρο αυτό αναφέρεται στον έλεγχο από τις αρμόδιες αρχές αν οι ρυθμιζόμενες επιχειρήσεις που έχουν την έδρα τους στην Ένωση αλλά ανήκουν σε "όμιλο εκτός ΕΕ" υπόκεινται εξίσου σε εποπτεία όπως οι ρυθμιζόμενες επιχειρήσεις που αποτελούν τμήμα "ομίλου της ΕΕ". Αν όχι, η οδηγία προβλέπει την εφαρμογή κατ'αναλογία των κανόνων που ισχύουν για τον τελευταίο αυτό τύπο ΧΟΕΔ. Μπορούν επίσης να ζητήσουν τη δημιουργία ενός ευρωπαϊκού υποομίλου στον οποίο θα εφαρμόζονται οι διατάξεις για τη συμπληρωματική εποπτεία.

Άρθρα 16 και 17 - Επιτροπολογία

Προκειμένου να διευκολυνθεί η έγκαιρη προσαρμογή των τεχνικών διατάξεων για την εποπτεία των ΧΟΕΔ ώστε να ληφθούν υπόψη οι ταχείες εξελίξεις στις χρηματοπιστωτικές αγορές, και να προστατευθεί η χρηματοπιστωτική σταθερότητα καθώς και οι ίσοι όροι ανταγωνισμού των ευρωπαϊκών εποπτευομένων επιχειρήσεων στις παγκόσμιες χρηματοπιστωτικές αγορές, η οδηγία προβλέπει τη δημιουργία ειδικής επιτροπής που θα συνδράμει την Επιτροπή. Η επιτροπή θα διέπεται από την απόφαση επιτροπολογίας (1999/468/EΚ). Οι δημοσιονομικές επιπτώσεις από τη δημιουργία της νέας αυτής επιτροπής αναμένεται να είναι ουδέτερες δεδομένου ότι αντικαθιστά ένα υπάρχον συμβουλευτικό όργανο (τη μικτή τεχνική ομάδα για τους χρηματοπιστωτικούς ομίλους).

Άρθρα 18 έως 25 - Τροποποιήσεις της τομεακής νομοθεσίας

Προκειμένου να αποφευχθούν εποπτικά arbitrage μεταξύ των καθεστώτων τομεακής εποπτείας και του καθεστώτος για τους ΧΟΕΔ καθώς και επικαλύψεις ή ατελείς καλύψεις μεταξύ των διαφόρων εποπτικών καθεστώτων, πρέπει να τροποποιηθούν και να συμπληρωθούν σε ένα ελάχιστο επίπεδο οι τομεακοί κανονισμοί (βλ. σημείο 1).

Για τους λόγους αυτούς, τροποποιήθηκαν οι τομεακοί ορισμοί της "συμμετοχής" της, "συγγενούς επιχείρησης", της "χρηματοπιστωτικής εταιρείας χαρτοφυλακίου", της "ασφαλιστικής εταιρείας χαρτοφυλακίου", της εταιρείας χαρτοφυλακίου μικτής δραστηριότητας", και της "ασφαλιστικής εταιρείας χαρτοφυλακίου μικτής δραστηριότητας". Επίσης ευθυγραμμίστηκαν οι υπάρχοντες τομεακοί κανόνες για τις διαβουλεύσεις με τις αρμόδιες αρχές καθώς και οι κανόνες για τους επιτόπιους ελέγχους και την απομείωση των μέσων ιδίων κεφαλαίων σε άλλες χρηματοπιστωτικές επιχειρήσεις ώστε να εξαλειφθεί ο διπλός υπολογισμός τους. Τέλος, διευκρινίστηκαν περαιτέρω οι τομεακοί εποπτικοί κανόνες για τις συναλλαγές στο εσωτερικό ενός ομίλου εταιριών χαρτοφυλακίου μικτής δραστηριότητας και των θυγατρικών της.

2001/0095 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη συμπληρωματική εποπτεία των πιστωτικών ιδρυμάτων, των ασφαλιστικών επιχειρήσεων και των επιχειρήσεων επενδύσεων που ανήκουν σε χρηματοπιστωτικούς ομίλους ετερογενών δραστηριοτήτων (ΧΟΕΔ) που τροποποιεί τις οδηγίες του Συμβουλίου 73/239/ΕΟΚ, 79/267/EΟΚ, 92/49/EΟΚ, 92/96/EΟΚ, 93/6/EΟΚ και 93/22/EΟΚ, και τις οδηγίες 98/78/EΚ και 2000/12/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 47 παράγραφος 2,

την πρόταση της Επιτροπής [1],

[1] ΕΕ C της, σ.

τη γνώμη της Οικονομικής και Κοινωνικής Επιτροπής [2],

[2] ΕΕ C της, σ.

τη γνώμη της Επιτροπής των Περιφερειών [3],

[3] ΕΕ C της, σ.

τη γνώμη της Ευρωπαϊκής Κεντρικής Τράπεζας [4],

[4] ΕΕ C της, σ.

αποφασίζοντας σύμφωνα με τη διαδικασία του άρθρου 251 της συνθήκης [5],

[5] ΕΕ C της, σ.

Εκτιμώντας τα εξής:

(1) Η σημερινή κοινοτική νομοθεσία περιέχει μια πλήρη σειρά κανόνων για την προληπτική εποπτεία των πιστωτικών ιδρυμάτων, των επιχειρήσεων επενδύσεων και των ασφαλιστικών επιχειρήσεων σε ατομική βάση, καθώς και για την προληπτική εποπτεία των πιστωτικών ιδρυμάτων, των επιχειρήσεων επενδύσεων και των ασφαλιστικών επιχειρήσεων που ανήκουν αντίστοιχα σε τραπεζικό όμιλο/όμιλο επενδυτικών εταιριών ή ασφαλιστικό όμιλο δηλαδή όμιλο που ασκεί ομοιογενείς χρηματοπιστωτικές δραστηριότητες.

(2) Οι πρόσφατες εξελίξεις στις χρηματοπιστωτικές αγορές ανέδειξαν τους λεγόμενους χρηματοπιστωτικούς ομίλους ετερογενών δραστηριοτήτων, που παρέχουν προϊόντα και υπηρεσίες από διαφορετικούς τομείς των εν λόγω χρηματοπιστωτικών αγορών. Μέχρι σήμερα, δεν υπήρξε καμία μορφή ενοποιημένης προληπτικής εποπτείας για τα πιστωτικά ιδρύματα, τις επιχειρήσεις επενδύσεων και τις ασφαλιστικές επιχειρήσεις που ανήκουν σε αυτό το είδος των ΧΟΕΔ, ιδιαίτερα σε ότι αφορά την φερεγγυότητα και την συγκέντρωση κινδύνων στο επίπεδο του ΧΟΕΔ, τις συναλλαγές μεταξύ των επιχειρήσεων που τον αποτελούν και την καταλληλότητα και ορθότητα των διευθυντικών στελεχών και διαχειριστών του. Ορισμένοι από αυτούς τους ΧΟΕΔ ανήκουν στους μεγαλύτερους χρηματοπιστωτικούς ομίλους που δραστηριοποιούνται στις χρηματοπιστωτικές αγορές και παρέχουν υπηρεσίες σε παγκόσμια βάση. Αν τέτοιοι ΧΟΕΔ, και ειδικότερα πιστωτικά ιδρύματα, επιχειρήσεις επενδύσεων και ασφαλιστικές επιχειρήσεις που συμμετέχουν σε τέτοιους ΧΟΕΔ, αντιμετώπιζαν οικονομικές δυσκολίες, θα μπορούσαν να αποσταθεροποιήσουν σοβαρά το χρηματοπιστωτικό σύστημα και να επηρεάσουν τους μεμονωμένους καταθέτες, τους ασφαλιζόμενους και τους επενδυτές.

(3) Το σχέδιο δράσης για τις χρηματοπιστωτικές υπηρεσίες [6] που παρουσίασε η Επιτροπή περιλαμβάνει ορισμένες δράσεις απαραίτητες για την ολοκλήρωση της Ενιαίας Αγοράς Χρηματοπιστωτικών Υπηρεσιών και προβλέπει την εγκαθίδρυση ενός νομοθετικού πλαισίου σχετικά με την συμπληρωματική εποπτεία των ΧΟΕΔ, που θα καλύψει τα κενά της ισχύουσας τομεακής νομοθεσίας και θα αντιπαρέρχεται τους πρόσθετους εποπτικούς κινδύνους, έτσι ώστε να διασφαλίζεται η υγιής εποπτεία των ομίλων που ασκούν διατομεακές χρηματοπιστωτικές δραστηριότητες. Ένας τόσο φιλόδοξος στόχος δεν μπορεί να επιτευχθεί παρά σταδιακά. Η εγκαθίδρυση συμπληρωματικής εποπτείας για τα πιστωτικά ιδρύματα, τις ασφαλιστικές επιχειρήσεις και τις επιχειρήσεις επενδύσεων που ανήκουν σε ΧΟΕΔ αποτελεί ένα από τα στάδια αυτά.

[6] COM(1999) 232 τελικό

(4) Και άλλοι διεθνείς οργανισμοί συμφώνησαν για την αναγκαιότητα να καταρτισθεί ένα εποπτικό καθεστώς προσαρμοσμένο στις ιδιαιτερότητες των ΧΟΕΔ.

(5) Για να είναι αποτελεσματική, η συμπληρωματική εποπτεία των πιστωτικών ιδρυμάτων, των ασφαλιστικών επιχειρήσεων και των επιχειρήσεων επενδύσεων που ανήκουν σε ΧΟΕΔ πρέπει να εφαρμόζεται στο σύνολο αυτών των ΧΟΕΔ, ανεξάρτητα από τον τρόπο με τον οποίο είναι διαρθρωμένοι. Εξάλλου, πρέπει να καλύπτει όλες τις χρηματοπιστωτικές δραστηριότητες που καταγράφονται στην τομεακή χρηματοπιστωτική νομοθεσία, καθώς και όλες τις επιχειρήσεις που ασκούν κατά κύριο λόγο αυτό το είδος δραστηριότητας.

(6) Οι αρμόδιες αρχές πρέπει να μπορούν να εκτιμούν, σε επίπεδο ομίλου, την χρηματοπιστωτική κατάσταση των πιστωτικών ιδρυμάτων, των επιχειρήσεων επενδύσεων και των ασφαλιστικών επιχειρήσεων που ανήκουν σε ΧΟΕΔ, ιδιαίτερα σε ότι αφορά την φερεγγυότητά τους, περιλαμβανομένου και του διπλού υπολογισμού των ιδίων κεφαλαίων, τη συγκέντρωση κινδύνων και τις συναλλαγές στο εσωτερικό του ομίλου.

(7) Η διεύθυνση των ΧΟΕΔ συχνά ασκείται κατά επιχειρηματική δραστηριότητα που δεν συμπίπτει απόλυτα με τις νομικές διαρθρώσεις του ΧΟΕΔ. Προκειμένου να ληφθεί υπόψη αυτή η εξέλιξη θα πρέπει να επεκταθούν περαιτέρω οι απαιτήσεις για τα διευθυντικά στελέχη.

(8) Οι αρμόδιες αρχές πρέπει να μπορούν να λαμβάνουν, από τις επιχειρήσεις που ανήκουν σε ΧΟΕΔ, τις απαραίτητες πληροφορίες για την εκτέλεση της αποστολής τους που αφορά τη συμπληρωματική εποπτεία.

(9) Έχει ιδιαίτερη σημασία να ενισχυθεί η συνεργασία μεταξύ των αρμόδιων αρχών για την εποπτεία των πιστωτικών ιδρυμάτων, των ασφαλιστικών επιχειρήσεων και των επιχειρήσεων επενδύσεων, περιλαμβανομένης και της ανάπτυξης συμφωνιών συνεργασίας ad hoc μεταξύ των αρμόδιων αρχών για την εποπτεία επιχειρήσεων που ανήκουν στον ίδιο ΧΟΕΔ.

(10) Στην περίπτωση ΧΟΕΔ που προσφέρουν ένα ολόκληρο φάσμα διατομεακών χρηματοπιστωτικών υπηρεσιών και, συχνά και διασυνοριακών, θα είναι κατ'αρχάς απαραίτητο να ορισθεί ο συντονιστής μεταξύ των αρμόδιων εποπτικών αρχών.

(11) Τα πιστωτικά ιδρύματα, οι ασφαλιστικές επιχειρήσεις και οι επιχειρήσεις επενδύσεων που έχουν την έδρα τους στην Κοινότητα μπορεί να αποτελούν τμήμα ΧΟΕΔ η έδρα του οποίου να είναι εκτός της Κοινότητας. Είναι απαραίτητο οι επιχειρήσεις αυτές να υπόκεινται στο κατάλληλο και αντίστοιχο καθεστώς συμπληρωματικής εποπτείας.

(12) Σύμφωνα με τις αρχές της επικουρικότητας και της αναλογικότητας όπως καθορίζονται στο άρθρο 5 της συνθήκης, οι στόχοι της προτεινόμενης δράσης, δηλαδή ο καθορισμός κανόνων για τη συμπληρωματική εποπτεία των πιστωτικών ιδρυμάτων, των ασφαλιστικών επιχειρήσεων και των επιχειρήσεων επενδύσεων που ανήκουν σε ΧΟΕΔ, δεν μπορούν να επιτευχθούν ικανοποιητικά από τα κράτη μέλη και συνεπώς, λόγω της κλίμακας και των αποτελεσμάτων της δράσης, θα πραγματοποιηθούν καλύτερα από την Κοινότητα. Η οδηγία περιορίζεται στο ελάχιστο απαραίτητο επίπεδο ώστε να πραγματοποιηθούν οι στόχοι αυτοί και η εμβέλειά της δεν επεκτείνεται περισσότερο. Μολονότι η παρούσα οδηγία καθορίζει ελάχιστα όρια, τα κράτη μέλη μπορούν να καθορίσουν αυστηρότερους κανόνες.

(13) Η οδηγία τηρεί τα θεμελιώδη δικαιώματα και τις αρχές που αναγνωρίζονται ειδικότερα από τη Χάρτα των Θεμελιωδών Δικαιωμάτων της Ευρωπαϊκής Ένωσης ως γενικές αρχές της κοινοτικής νομοθεσίας.

(14) Δεδομένου ότι τα μέτρα που απαιτούνται για την εφαρμογή της παρούσας οδηγίας συνιστούν μέτρα γενικού χαρακτήρα κατά την έννοια του άρθρου 2 της απόφασης του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7], θα πρέπει να θεσπισθούν στο πλαίσιο της κανονιστικής διαδικασίας που προβλέπεται στο άρθρο 5 της εν λόγω απόφασης.

[7] ΕΕ L 184, 17.7.1999, σελ. 23.

(15) Οι υπάρχοντες τομεακοί κανόνες για τα πιστωτικά ιδρύματα, τις ασφαλιστικές επιχειρήσεις και τις επιχειρήσεις επενδύσεων θα πρέπει να συμπληρωθούν σε ελάχιστο επίπεδο, ειδικότερα ώστε να αποφευχθεί διατάραξη των ισότιμων όρων ανταγωνισμού μεταξύ των εποπτευομένων επιχειρήσεων καθώς και νομοθετικό arbitrage μεταξύ των τομεακών κανόνων και των εν λόγω ΧΟΕΔ και μεταξύ των ίδιων των τομεακών κανόνων. Έτσι, οι οδηγίες του Συμβουλίου 73/239/ΕΟΚ της 24ης Ιουλίου 1973 περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφαλίσεως, εκτός της ασφαλίσεως ζωής και την άσκηση αυτής [8], 79/267/ΕΟΚ της 5ης Μαρτίου 1979 περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη της δραστηριότητας της πρωτασφαλίσεως ζωής και την άσκηση αυτής [9], 92/49/ΕΟΚ της 18ης Ιουνίου 1992 για το συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση, εκτός της ασφάλειας ζωής και για την τροποποίηση των οδηγιών 73/239/EΟΚ και 88/357/EΟΚ (τρίτη οδηγία για την πρωτασφάλιση εκτός της ασφάλειας ζωής) [10], 92/96/EΟΚ της 10ης Νοεμβρίου 1992 για το συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση ζωής, και για την τροποποίηση των οδηγιών 79/267/EΟΚ και 90/619/EΟΚ (τρίτη οδηγία σχετικά με την ασφάλεια ζωής) [11], 93/6/EΟΚ της 15ης Μαρτίου 1993 για την επάρκεια των ιδίων κεφαλαίων των επιχειρήσεων επενδύσεων και των πιστωτικών ιδρυμάτων [12] και 93/22/EΟΚ της 10ης Μαίου 1993 σχετικά με τις επενδυτικές υπηρεσίες στον τομέα των κινητών αξιών [13], καθώς και οι οδηγίες του Ευρωπαϊκού Κοινοβουλίου και του Συμβουλίου 98/78/ΕΚ της 27ης Οκτωβρίου 1998 σχετικά με τη συμπληρωματική εποπτεία ασφαλιστικών επιχειρήσεων στο πλαίσιο ενός ασφαλιστικού ομίλου [14] και 2000/12/ΕΚ της 20ής Μαρτίου 2000 σχετικά με την ανάληψη και την άσκηση δραστηριότητας πιστωτικών ιδρυμάτων [15] θα πρέπει να τροποποιηθούν ανάλογα. Η εναρμόνιση αυτή μπορεί να γίνει μόνο σταδιακά και θα πρέπει να βασίζεται σε προσεκτικές αναλύσεις.

[8] ΕΕ L 228 της 16.8.1973, σ. 3. Οδηγία όπως τροποποιήθηκε τελευταία από την οδηγία 2000/26/ΕΚ του Ευρωπαϊκού Κοινοβουλίου και του Συμβουλίου (ΕΕ L 181, της 20.7.2000, σ. 65).

[9] ΕΕ L 63 της 13.3.1979, σ. 1. Οδηγία όπως τροποποιήθηκε τελευταία από την οδηγία 95/26/ΕΚ του Ευρωπαϊκού Κοινοβουλίου και του Συμβουλίου (ΕΕ L 168 της 18.7.1995, σ. 7).

[10] ΕΕ L 228 της 11.8.1992, σ. 1. Οδηγία όπως τροποποιήθηκε τελευταία από την οδηγία 2000/64/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 17.11.2000, σ. 27).

[11] ΕΕ L 360, 9.12.1992, σελ. 1. Οδηγία όπως τροποποιήθηκε τελευταία από την οδηγία 2000/64/ΕΚ.

[12] ΕΕ L 141, 11.6.1993, σελ. 1. οδηγία όπως τροποποιήθηκε τελευταία από την οδηγία 98/33/ΕΚ του Ευρωπαϊκού Κοινοβουλίου και του Συμβουλίου (ΕΕ L 204 της 21.7.1998, σ. 29).

[13] ΕΕ L 141, της 11.6.1993, σελ. 27. Οδηγία όπως τροποποιήθηκε τελευταία από την οδηγία 2000/64/ΕΚ.

[14] ΕΕ L 330, 5.12.1998, σελ. 1.

[15] OJ L 126, της 26.5.2000, σ.1. Οδηγία όπως τροποποιήθηκε τελευταία από την οδηγία 2000/28/EΚ (ΕΕ L 275, της 27.10.2000, σ. 37)

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Κεφάλαιο Ι Ορισμοί και πεδίο εφαρμογής

Άρθρο 1 Στόχος

Η παρούσα οδηγία καθορίζει κανόνες σχετικά με τη συμπληρωματική εποπτεία των εποπτευομένων επιχειρήσεων οι οποίες έχουν λάβει άδεια λειτουργίας σύμφωνα με το άρθρο 6 της οδηγίας 73/239/EΟΚ, το άρθρο 6 της οδηγίας 79/267/EΟΚ, το άρθρο 3 παρ. 1 της οδηγίας 93/22/EΟΚ, ή το άρθρο 4 της οδηγίας 2000/12/EΚ, και που ανήκουν σε ΧΟΕΔ. Τροποποιεί επίσης τους αντίστοιχους τομεακούς κανόνες που ισχύουν γι' αυτές τις ρυθμιζόμενες επιχειρήσεις.

Άρθρο 2 Ορισμοί

Στο πλαίσιο της παρούσας οδηγίας:

1. πιστωτικό ίδρυμα είναι επιχείρηση με την έννοια του άρθρου 1, παράγραφος 1, δεύτερο εδάφιο, της οδηγίας 2000/12/EΚ.

2. ασφαλιστική επιχείρηση είναι επιχείρηση με την έννοια του άρθρου 6 της οδηγίας 73/239/EΟΚ, το άρθρο 6 της οδηγίας 79/267/EΟΚ, ή του άρθρου 1 σημείο β) της οδηγίας 98/78/EΚ.

3. επιχείρηση επενδύσεων είναι επιχείρηση με την έννοια του άρθρου 1, παράγραφος 2, της οδηγίας 93/22/EΟΚ, περιλαμβανομένου και του ορισμού του άρθρου 2, παράγραφος 4 της οδηγίας 93/6/EΟΚ.

4. ως ρυθμιζόμενες επιχειρήσεις νοούνται τα πιστωτικά ιδρύματα, οι ασφαλιστικές επιχειρήσεις, οι επιχειρήσεις επενδύσεων.

5. ως "επιχείρηση αντασφάλισης" νοείται μια επιχείρηση αντασφάλισης κατά την έννοια του άρθρου 1 στοιχείο γ) της οδηγίας 98/78/EΚ.

6. ως τομεακοί κανόνες νοείται η κοινοτική νομοθεσία σχετικά με την προληπτική εποπτεία των εποπτευομένων επιχειρήσεων, όπως καθορίζεται ειδικότερα στις οδηγίες 73/239/EΟΚ, 79/267/EΟΚ, 98/78/EΚ, 93/6/EΟΚ, 93/22/EΟΚ και 2000/12/EΚ.

7. ως χρηματοπιστωτικοί τομείς νοούνται ο τραπεζικός, ο ασφαλιστικός τομέας και/ή ο τομέας των επενδυτικών υπηρεσιών. οι όροι, τραπεζικός, ασφαλιστικός τομέας, και/ή τομέας των επενδυτικών υπηρεσιών αναφέρονται σε δραστηριότητες που ασκούνται από φυσικά ή νομικά πρόσωπα τα οποία καλύπτουν τομεακοί κανόνες.

8. ο όρος μητρική επιχείρηση αναφέρεται σε μητρική επιχείρηση με την έννοια του άρθρου 1 της οδηγίας 83/349/EΟΚ [16] ή οποιαδήποτε επιχείρηση που, κατά την άποψη των αρμόδιων αρχών, ασκεί ουσιαστικά κυρίαρχη επιρροή σε άλλη επιχείρηση.

[16] ΕΕ L 193, της 18.7.1983, σελ. 1.

9. ο όρος θυγατρική επιχείρηση αναφέρεται σε θυγατρική επιχείρηση με την έννοια του άρθρου 1 της οδηγίας 83/349/EΟΚ ή οποιαδήποτε επιχείρηση στην οποία, κατά την άποψη των αρμόδιων αρχών, μια μητρική επιχείρηση ασκεί ουσιαστικά κυρίαρχη επιρροή. Επίσης, όλες οι θυγατρικές επιχειρήσεις θυγατρικών επιχειρήσεων θα θεωρούνται θυγατρικές επιχειρήσεις της μητρικής επιχείρησης.

10. ως συμμετοχή νοείται συμμετοχή με την έννοια του άρθρου 17, πρώτη πρόταση της οδηγίας του Συμβουλίου 78/660/EΟΚ [17], ή η άμεση ή έμμεση κατοχή του 20% και άνω των δικαιωμάτων ψήφου ή του κεφαλαίου μιας επιχείρησης.

[17] ΕΕ L 222, της 14.8.1978, σ. 11.

11. ως όμιλος νοούνται δύο ή περισσότερα φυσικά ή νομικά πρόσωπα μεταξύ των οποίων υπάρχουν στενοί δεσμοί.

12. στενοί δεσμοί νοούνται δεσμοί με την έννοια του άρθρου 1 παρ. 1 της οδηγίας 92/49/EΟΚ, του άρθρου 1 παρ. ιγ) της οδηγίας 92/96/EΟΚ, του άρθρου 1 παρ. 15 της οδηγίας 93/22/EΟΚ ή του άρθρου 1 παρ. 26 της οδηγίας 2000/12/EΚ, καθώς και:

(α) όταν, κατά την άποψη των αρμόδιων αρχών, το ένα από τα δύο αυτά πρόσωπα ασκεί πραγματικά ουσιώδη επιρροή στον ένα ή τον άλλο.

(β) όταν συνδέονται με συμμετοχή με την έννοια του άρθρου 17, πρώτη φράση, της οδηγίας 78/660/EΟΚ.

(γ) ή όταν συνδέονται με σχέσεις κατά την έννοια του άρθρου 12 παράγραφος 1, της οδηγίας 83/349/EΟΚ.

13. ως χρηματοπιστωτικός όμιλος ετερογενών δραστηριοτήτων νοείται κάθε όμιλος που πληροί τις ακόλουθες προϋποθέσεις, τηρουμένου του άρθρου 3,

(α) οι δραστηριότητές του συνίστανται στην παροχή χρηματοπιστωτικών υπηρεσιών στον χρηματοπιστωτικό τομέα.

(β) περιλαμβάνει τουλάχιστον μια ρυθμιζόμενη επιχείρηση που έχει λάβει άδεια λειτουργίας, σύμφωνα με το άρθρο 6 της οδηγίας 73/239/EΟΚ, με το άρθρο 6 της οδηγίας 79/267/EΟΚ με το άρθρο 3, παράγραφος 1 της οδηγίας 93/22/EΟΚ ή με το άρθρο 4 της οδηγίας 2000/12/EΚ

(γ) περιλαμβάνει τουλάχιστον μία επιχείρηση που δραστηριοποιείται στον τομέα των ασφαλειών ή της αντασφάλισης και τουλάχιστον μία επιχείρηση που δραστηριοποιείται σε έναν διαφορετικό χρηματοπιστωτικό τομέα.

(δ) οι διατομεακές δραστηριότητές της στον χρηματοπιστωτικό τομέα όπως αναφέρονται στην παράγραφο γ) είναι ουσιώδεις.

14. ως μικτή χρηματοπιστωτική εταιρεία χαρτοφυλακίου νοείται μητρική επιχείρηση, μη ρυθμιζόμενη, που μαζί με τις θυγατρικές της, από τις οποίες μία τουλάχιστον είναι ρυθμιζόμενη επιχείρηση με την έδρα της στην Κοινότητα και άλλες επιχειρήσεις, αποτελούν ΧΟΕΔ

15. ως αρμόδιες αρχές νοούνται οι αρμόδιες αρχές των κρατών μελών που διαθέτουν τη νομική ή κανονιστική εξουσία για την εποπτεία των πιστωτικών ιδρυμάτων και/ή των ασφαλιστικών επιχειρήσεων και/ή των επιχειρήσεων επενδύσεων

16. ως συναλλαγές στο εσωτερικό ενός ομίλου νοούνται όλες οι συναλλαγές με τις οποίες ρυθμιζόμενες επιχειρήσεις που ανήκουν σε ένα ΧΟΕΔ στηρίζονται άμεσα ή έμμεσα σε άλλες επιχειρήσεις του ίδιου ομίλου για να εκπληρώσουν μια υποχρέωση, συμβατική ή μη, που έχει ή μη ως αντικείμενο πληρωμή

17. ως συγκέντρωση κινδύνων νοείται έκθεση σε συνδυασμό με πιθανότητα ζημιών που φέρουν ρυθμιζόμενες επιχειρήσεις που ανήκουν σε ΧΟΕΔ, αν η εν λόγω έκθεση αρκεί για να απειλήσει τη φερεγγυότητα ή τη γενική χρηματοπιστωτική κατάσταση αυτών των ρυθμιζόμενων επιχειρήσεων στον ΧΟΕΔ και είναι αποτέλεσμα αντισταθμιστικών/πιστωτικών κινδύνων, επενδυτικών κινδύνων, ασφαλιστικών κινδύνων, κινδύνων της αγοράς ή άλλων, ή συνδυασμού αλληλεπίδρασης αυτών των κινδύνων.

Άρθρο 3 Όρια για τον καθορισμό ΧΟΕΔ

1. Προκειμένου να καθοριστεί αν οι δραστηριότητες ενός ομίλου συνίσταται κυρίως στην παροχή χρηματοπιστωτικών υπηρεσιών με την έννοια του άρθρου 2 παρ. 13 στοιχείο α) ο δείκτης του ενοποιημένου και/ή αθροιστικού συνόλου του ισολογισμού των εποπτευομένων και μη εποπτευομένων επιχειρήσεων του ομίλου προς το σύνολο του ενοποιημένου και/ή αθροιστικού συνόλου του ισολογισμού ολόκληρου του ομίλου, βάσει των ετήσιων λογαριασμών πρέπει να υπερβαίνει το 50% .

Αν ο όμιλος διευθύνεται από ρυθμιζόμενη επιχείρηση και πληρούνται οι λοιπές προϋποθέσεις που καθορίζονται στο άρθρο 2, παρ. 13 στοιχεία β, γ και δ, υπάγεται στην κατηγορία των ΧΟΕΔ, ανεξάρτητα από τον δείκτη αυτό.

2. Προκειμένου να καθοριστεί αν οι δραστηριότητες σε διάφορους χρηματοπιστωτικούς τομείς είναι ουσιώδεις με την έννοια του άρθρου 2 παρ. 13 στοιχείο δ) ο μέσος όρος του δείκτη του συνόλου του ισολογισμού του μικρότερου χρηματοπιστωτικού τομέα προς το σύνολο του ενοποιημένου και/ή αθροιστικού ισολογισμού των επιχειρήσεων του χρηματοπιστωτικού τομέα στον όμιλο, υπολογισμένος βάσει των ετήσιων λογαριασμών, και ο δείκτης των απαιτήσεων φερεγγυότητας του μικρότερου χρηματοπιστωτικού φορέα προς το σύνολο φερεγγυότητας των επιχειρήσεων του χρηματοπιστωτικού τομέα του ομίλου, πρέπει να υπερβαίνουν το 10%.

Ο μικρότερος χρηματοπιστωτικός τομέας σε ένα ΧΟΕΔ είναι ο τομέας με το μικρότερο μέσο όρο. Για τον υπολογισμό του μέσου όρου, πρέπει να συνυπολογιστούν ο τραπεζικός τομέας και ο τομέας των επενδυτικών υπηρεσιών. Οι εν λόγω απαιτήσεις για το περιθώριο φερεγγυότητας υπολογίζονται σύμφωνα με τους τομεακούς κανόνες και τις διατάξεις της παρούσας οδηγίας.

3. Για την εφαρμογή των παραγράφων 1 και 2, οι αρμόδιες αρχές μπορούν κατόπιν κοινής συμφωνίας να αποφασίσουν :

(α) να μην περιλάβουν μια συγκεκριμένη επιχείρηση στον υπολογισμό των δεικτών, στις περιπτώσεις που περιλαμβάνονται στο άρθρο 5, παράγραφος 4 .

(β) να μειώσουν τους δείκτες ώστε να αποφευχθούν απότομες αλλαγές καθεστώτος, ιδιαίτερα στις περιπτώσεις ομίλων που ελάχιστα απέχουν από το αποκλεισθούν από το πεδίο εφαρμογής του εν λόγω ορισμού.

(γ) σε ειδικές περιπτώσεις, να αντικαταστήσουν το κριτήριο που βασίζεται στο σύνολο του ισολογισμού με μία ή περισσότερες από τις ακόλουθες παραμέτρους ή να προσθέσουν μία ή περισσότερες από τις παραμέτρους αυτές, αν έχουν τη γνώμη ότι οι εν λόγω παράμετροι έχουν ιδιαίτερη σημασία: διάρθρωση εσόδων, δραστηριότητες εκτός ισολογισμού.

Άρθρο 4 Πεδίο εφαρμογής

1. Με την επιφύλαξη των διατάξεων σχετικά με την εποπτεία που προβλέπουν οι τομεακοί κανόνες, τα κράτη μέλη πρέπει να διασφαλίσουν τη συμπληρωματική εποπτεία των εποπτευομένων επιχειρήσεων που καλύπτει το άρθρο 1 παραπάνω εφόσον αποτελούν τμήμα ΧΟΕΔ, στο βαθμό και σύμφωνα με τις λεπτομέρειες που προβλέπει η παρούσα οδηγία.

2. Οι ακόλουθες επιχειρήσεις υπόκεινται σε συμπληρωματική εποπτεία στο επίπεδο του ΧΟΕΔ, σύμφωνα με τα άρθρα 5 έως 13:

(α) οποιαδήποτε ρυθμιζόμενη επιχείρηση είναι επικεφαλής ΧΟΕΔ,

(β) οποιαδήποτε ρυθμιζόμενη επιχείρηση, η μητρική επιχείρηση της οποίας είναι μικτή χρηματοοικονομική εταιρεία χαρτοφυλακίου που έχει την έδρα της στην Κοινότητα,

(γ) οποιαδήποτε εποπτευόμενη επιχείρηση σε ΧΟΕΔ έχει δεσμούς με την έννοια του άρθρου 12 παρ. 1 της οδηγίας 83/349/EΟΚ.

Όταν ΧΟΕΔ αποτελεί υπό όμιλο άλλου χρηματοπιστωτικού ομίλου ο οποίος πληροί τις προϋποθέσεις του πρώτου εδαφίου, τα κράτη μέλη μπορούν να εφαρμόσουν τις διατάξεις των άρθρων 5 έως 13 μόνο στον τελευταίο όμιλο και οποιαδήποτε αναφορά στην οδηγία σχετικά με τις έννοιες του ομίλου και του ΧΟΕΔ νοείται ότι γίνεται για τον τελευταίο αυτό όμιλο.

3. Οποιαδήποτε ρυθμιζόμενη επιχείρηση δεν υπόκειται σε συμπληρωματική εποπτεία σύμφωνα με την παράγραφο 2, και η μητρική της επιχείρηση είναι ρυθμιζόμενη επιχείρηση ή μικτή χρηματοοικονομική εταιρεία χαρτοφυλακίου, που έχει την έδρα της εκτός της Κοινότητας, υπόκειται σε συμπληρωματική εποπτεία στο επίπεδο του ΧΟΕΔ, στο βαθμό και κατά τον τρόπο που προβλέπει το άρθρο 14.

4. Στην περίπτωση όπου πρόσωπα κατέχουν συμμετοχή σε ρυθμιζόμενες επιχειρήσεις ή έχουν κεφαλαιακούς δεσμούς με τις εν λόγω επιχειρήσεις, ή ασκούν κυρίαρχη επιρροή χωρίς να κατέχουν συμμετοχή, εκτός από τις περιπτώσεις που καταγράφονται στις παραγράφους 2 και 3 στη συνέχεια, εναπόκειται στις αρμόδιες αρχές να καθορίσουν αν, και σε ποιο βαθμό, οι επιχειρήσεις αυτές με άλλες επιχειρήσεις, αποτελούν ΧΟΕΔ, που συνεπώς υπάγεται σε συμπληρωματική εποπτεία.

Οι επιχειρήσεις που αναφέρονται στο πρώτο εδάφιο πρέπει να παρέχουν χρηματοπιστωτικές υπηρεσίες στον χρηματοπιστωτικό τομέα και να πληρούν τις προϋποθέσεις του άρθρου 2 παρ. 13 στοιχεία β), γ) και δ). Οι αρμόδιες αρχές πρέπει να αποφασίζουν σχετικά λαμβάνοντας υπόψη τους στόχους της συμπληρωματικής εποπτείας, όπως καθορίζονται στην παρούσα οδηγία.

5. H άσκηση της συμπληρωματικής εποπτείας δεν περιλαμβάνει υποχρέωση, για τις εποπτικές αρχές, να διαδραματίσουν εποπτικό ρόλο - σε μεμονωμένη βάση - έναντι μικτών χρηματοοικονομικών επιχειρήσεων χαρτοφυλακίων και ρυθμιζόμενων επιχειρήσεων τρίτων χωρών που ανήκουν σε ΧΟΕΔ, όπως και έναντι μη εποπτευμένων επιχειρήσεων.

Κεφάλαιο II Συμπληρωματική εποπτεία

Τμήμα 1 Οικονομική θέση

Άρθρο 5 Κεφαλαιακή επάρκεια

1. Με την επιφύλαξη των τομεακών κανόνων, οι αρμόδιες αρχές ασκούν συμπληρωματική εποπτεία σχετικά με την κεφαλαιακή επάρκεια των εποπτευομένων επιχειρήσεων που ανήκουν σε ΧΟΕΔ, σύμφωνα με τις διατάξεις των παραγράφων 2 ως 5, του τμήματος 2 και του παραρτήματος Ι.

2. Τα ενδιαφερόμενα κράτη μέλη ή οι αρμόδιες αρχές απαιτούν από τις ρυθμιζόμενες επιχειρήσεις που ανήκουν σε ΧΟΕΔ να διαθέτουν ίδια κεφάλαια το ύψος των οποίων σε ενοποιημένη βάση να είναι τουλάχιστον ίσο με τις απαιτήσεις ιδίων κεφαλαίων που υπολογίζονται σύμφωνα με το παράρτημα Ι.

Απαιτούν επίσης από τις εν λόγω ρυθμιζόμενες επιχειρήσεις να διαθέτουν ad hoc πολιτική κεφαλαιακής επάρκειας σε ενοποιημένη βάση, καθώς και σχετικούς μηχανισμούς εσωτερικού ελέγχου.

Οι απαιτήσεις που αναφέρονται στο πρώτο και το δεύτερο εδάφιο υπόκεινται σε εξέταση από τις αρμόδιες αρχές που είναι υπεύθυνες για τη συμπληρωματική εποπτεία σύμφωνα με το κεφάλαιο 2.

Οι αρμόδιες αρχές θα εξασφαλίσουν ότι ο υπολογισμός στον οποίο αναφέρεται το πρώτο εδάφιο πραγματοποιείται τουλάχιστον μία φορά το χρόνο είτε από τις ρυθμιζόμενες επιχειρήσεις, είτε από τη μικτή χρηματοοικονομική εταιρεία χαρτοφυλακίου είτε από τις αρμόδιες αρχές.

Οι ρυθμιζόμενες επιχειρήσεις ή η μικτή χρηματοοικονομική εταιρεία χαρτοφυλακίου θα υποβάλουν στις αρμόδιες αρχές είτε τα αποτελέσματα του υπολογισμού είτε τα απαραίτητα στοιχεία για τον υπολογισμό.

3. Προκειμένου να υπολογιστούν οι απαιτήσεις κεφαλαιακής επάρκειας στις οποίες αναφέρεται το πρώτο εδάφιο της παρ. 2, η εποπτεία περιλαμβάνει τις ακόλουθες επιχειρήσεις: επιχειρήσεις του άρθρου 7 παρ. 3 της οδηγίας 93/6/EΟΚ, επιχειρήσεις του άρθρου 3 παρ. 2 της οδηγίας 98/78/EΚ και πιστωτικά ιδρύματα, χρηματοδοτικά ιδρύματα και επιχειρήσεις παροχής επικουρικών τραπεζικών υπηρεσιών που αναφέρονται στο άρθρο 1 παρ. 1, δεύτερο εδάφιο, παρ. 5 και 23 της οδηγίας 2000/12/EΚ.

4. Τα κράτη μέλη ή οι αρμόδιες αρχές για την άσκηση της συμπληρωματικής εποπτείας μπορούν να αποφασίσουν να μην περιλάβουν μία συγκεκριμένη επιχείρηση στον υπολογισμό της συμπληρωματικής κεφαλαιακής επάρκειας στις ακόλουθες περιπτώσεις :

(α) αν η επιχείρηση έχει την έδρα της σε τρίτη χώρα όπου υπάρχουν νομικά εμπόδια στην μεταφορά των απαραίτητων πληροφοριών, με την επιφύλαξη των τομεακών κανόνων σχετικά με την υποχρέωση των αρμοδίων αρχών να αρνηθούν την έγκριση άδειας λειτουργίας όταν παρεμποδίζεται η αποτελεσματική άσκηση της εποπτείας τους

(β) αν έχει αμελητέα σημασία έναντι των στόχων της συμπληρωματικής εποπτείας των εποπτευομένων επιχειρήσεων που ανήκουν σε ΧΟΕΔ.

(γ) αν ο συνυπολογισμός της δεν είναι σκόπιμος ή μπορεί να αποτελέσει πηγή σύγχυσης, έναντι των στόχων της συμπληρωματικής εποπτείας.

Ωστόσο, αν διάφορες επιχειρήσεις μπορούν να αποκλεισθούν σύμφωνα με το σημείο (β) της πρώτης υποπαραγράφου, θα πρέπει να περιληφθούν αν αθροιστικά έχουν μία αμελητέα σημασία.

Όταν μια ρυθμιζόμενη επιχείρηση δεν περιλαμβάνεται στην προαναφερθείσα περίμετρο υπολογισμού κατ'εφαρμογή του πρώτου εδαφίου, οι αρμόδιες αρχές του κράτους μέλους όπου είναι εγκατεστημένη μπορούν να ζητήσουν από την επικεφαλής επιχείρηση του ΧΟΕΔ να υποβάλλει πληροφορίες ώστε να διευκολύνει την εποπτεία της εν λόγω ρυθμιζόμενης επιχείρησης.

5. Αν το επίπεδο των ιδίων κεφαλαίων των εποπτευομένων επιχειρήσεων σε επίπεδο ΧΟΕΔ δεν καλύπτει τις απαιτήσεις της παραγράφου 2 παραπάνω, ή αν δεν πληρούνται οι λοιπές προϋποθέσεις που απαριθμούνται στην παράγραφο 2, ή αν πληρούνται, αλλά δεν είναι δεδομένη η φερεγγυότητα, οι αρμόδιες αρχές για την εποπτεία των εν λόγω επιχειρήσεων μεριμνούν ώστε, ενδεχομένως, άλλες επιχειρήσεις του ομίλου να λάβουν τα μέτρα που επιβάλλονται για την διόρθωση της κατάστασης το ταχύτερο δυνατό.

Οι αρμόδιες αρχές συντονίζουν την εποπτική τους δράση όπου είναι απαραίτητο.

Άρθρο 6 Συναλλαγές στο εσωτερικό του ομίλου και συγκέντρωση κινδύνων

1. Με την επιφύλαξη των τομεακών κανόνων, οι αρμόδιες αρχές ασκούν συμπληρωματική εποπτεία στις συναλλαγές στο εσωτερικό του ομίλου και τη συγκέντρωση κινδύνων των εποπτευομένων επιχειρήσεων που ανήκουν σε ΧΟΕΔ, σύμφωνα με τις διατάξεις των παραγράφων 2 έως 6, του τμήματος 2 και του παραρτήματος ΙΙ.

2. Τα κράτη μέλη ή οι αρμόδιες αρχές απαιτούν από τις ρυθμιζόμενες επιχειρήσεις να διαθέτουν σε επίπεδο ΧΟΕΔ μηχανισμούς ad hoc για τη διαχείριση των κινδύνων και για τον εσωτερικό έλεγχο, περιλαμβανομένων και υγιών διαδικασιών δημοσίευσης των πληροφοριών και λογιστικής, ώστε να μπορούν να εντοπίζονται, να υπολογίζονται, να πλαισιώνονται και να ελέγχονται, με τον κατάλληλο τρόπο, οι συναλλαγές στο εσωτερικό του ομίλου που πραγματοποιούνται στο εσωτερικό του ΧΟΕΔ, καθώς και η συγκέντρωση κινδύνων στην κλίμακα του εν λόγω ομίλου.

Οι εν λόγω μηχανισμοί και διαδικασίες αποτελούν αντικείμενο ελέγχου από την πλευρά των αρμόδιων αρχών για τη συμπληρωματική εποπτεία.

3. Τα κράτη μέλη ή οι αρμόδιες αρχές απαιτούν από τις ρυθμιζόμενες επιχειρήσεις ή τις μικτές χρηματοοικονομικές εταιρείες χαρτοφυλακίου να αναφέρουν σε τακτά διαστήματα και τουλάχιστον μία φορά το χρόνο στις αρμόδιες αρχές για την άσκηση της συμπληρωματικής εποπτείας, όλες τις σημαντικές συναλλαγές στο εσωτερικό του ομίλου καθώς και οποιαδήποτε σημαντική συγκέντρωση κινδύνων στο επίπεδο του ΧΟΕΔ, σύμφωνα με τους κανόνες του παρόντος άρθρου και του παραρτήματος ΙΙ.

Οι εν λόγω συναλλαγές στο εσωτερικό του ομίλου και η συγκέντρωση κινδύνων αποτελούν αντικείμενο εποπτικού ελέγχου από την πλευρά των αρμόδιων αρχών για την συμπληρωματική εποπτεία σύμφωνα με το τμήμα 2.

4. Μέχρι τον περαιτέρω συντονισμό της κοινοτικής νομοθεσίας τα κράτη μέλη έχουν τη δυνατότητα να καθορίζουν ή να αναθέτουν στις αρμόδιες αρχές να καθορίζουν ποσοτικά όρια στις συναλλαγές στο εσωτερικό του ομίλου που πραγματοποιούνται στο πλαίσιο ενός ΧΟΕΔ και στη συγκέντρωση κινδύνων στο επίπεδο του εν λόγω ΧΟΕΔ ή μπορούν να λάβουν οποιοδήποτε άλλο απαραίτητο εποπτικό μέτρο προκειμένου να επιτευχθεί ένας παρόμοιος στόχος.

5. Στην περίπτωση που επικεφαλής ΧΟΕΔ είναι μικτή χρηματοοικονομική εταιρεία χαρτοφυλακίου, οι τομεακοί κανόνες για τις συναλλαγές του εσωτερικού του ομίλου και τη συγκέντρωση κινδύνων του σημαντικότερου πιστωτικού τομέα του ΧΟΕΔ εφαρμόζονται στον τομέα συνολικά, περιλαμβανομένης και της μικτής χρηματοοικονομικής εταιρείας χαρτοφυλακίου.

6. Αν οι ρυθμιζόμενες επιχειρήσεις που ανήκουν σε ΧΟΕΔ δεν πληρούν τις προϋποθέσεις που απαριθμούνται στις παραγράφους 2 έως 5 παραπάνω, οι αρμόδιες αρχές για την εποπτεία των επιχειρήσεων στο επίπεδο του ΧΟΕΔ μεριμνούν ώστε οι επιχειρήσεις αυτές και, ενδεχομένως, άλλες επιχειρήσεις του ομίλου να λάβουν τα απαραίτητα μέτρα για τη διόρθωση της κατάστασης το ταχύτερο δυνατό.

Όταν οι συναλλαγές στο εσωτερικό του ομίλου ή η συγκέντρωση κινδύνων απειλούν την οικονομική κατάσταση των εποπτευομένων επιχειρήσεων, οι αρμόδιες αρχές λαμβάνουν τα κατάλληλα μέτρα.

Οι αρμόδιες αρχές συντονίζουν την εποπτική τους δράση όπου είναι απαραίτητο.

Τμήμα 2 Μέτρα για τη διευκόλυνση της συμπληρωματικής εποπτείας

Άρθρο 7 Αρμόδιες αρχές για την άσκηση της συμπληρωματικής εποπτείας (συντονιστής)

1. Προκειμένου να διασφαλιστεί η συμπληρωματική εποπτεία των εποπτευομένων επιχειρήσεων που ανήκουν σε ΧΟΕΔ, οι αρμόδιες αρχές επιλέγουν, μεταξύ τους, συντονιστή, που μπορεί να αποτελείται από περισσότερες από μία αρμόδιες αρχές όταν είναι απαραίτητο, αρμόδιο για το συντονισμό και την άσκηση της συμπληρωματικής εποπτείας.

2. Οι αρμόδιες αρχές των ενδιαφερομένων κρατών μελών, περιλαμβανομένων και του κράτους μέλους όπου είναι εγκατεστημένη η μικτή χρηματοοικονομική εταιρεία, χαρτοφυλακίου, επιδιώκουν συμφωνία για την αρχή που θα διαδραματίσει το ρόλο του συντονιστή.

Ελλείψει άμεσης τέτοιας συμφωνίας, τον ρόλο του συντονιστή ασκεί η αρμόδια ή οι αρμόδιες αρχές που επιλέγονται βάσει των ακολούθων κριτηρίων:

(α) Σε περίπτωση που επικεφαλής του ΧΟΕΔ είναι ρυθμιζόμενη επιχείρηση, το ρόλο του συντονιστή ασκεί η αρμόδια αρχή που εξέδωσε την άδεια λειτουργίας της ρυθμιζόμενης επιχείρησης βάσει των ισχυόντων τομεακών κανόνων.

(β) Όταν ένας ΧΟΕΔ δεν ελέγχεται από ρυθμιζόμενη επιχείρηση, τον ρόλο του συντονιστή αναλαμβάνει η αρμόδια αρχή που επιλέγεται κατ'εφαρμογή των ακόλουθων αρχών:

i) όταν η μητρική επιχείρηση ρυθμιζόμενης επιχείρησης είναι μικτή χρηματοοικονομική εταιρεία χαρτοφυλακίου, τον ρόλο του συντονιστή θα ασκεί η αρμόδια αρχή που εξέδωσε την άδεια λειτουργίας αυτής της επιχείρησης σύμφωνα με τους ισχύοντες τομεακούς κανόνες.

ii) Όταν διάφορες ρυθμιζόμενες επιχειρήσεις που έχουν την έδρα τους στην Ευρωπαϊκή Ένωση έχουν ως μητρική επιχείρηση την ίδια μικτή χρηματοπιστωτική εταιρεία χαρτοφυλακίου, και μια από τις ρυθμιζόμενες αυτές επιχειρήσεις έχει λάβει άδεια στο κράτος μέλος όπου είναι εγκατεστημένη η μικτή χρηματοοικονομική εταιρεία χαρτοφυλακίου, το ρόλο του συντονιστή αναλαμβάνει η αρμόδια αρχή του κράτους μέλους που έχει εκδώσει την άδεια για την εν λόγω ρυθμιζόμενη επιχείρηση.

Ωστόσο, όταν η κύρια δραστηριότητα του ΧΟΕΔ ασκείται σε χρηματοπιστωτικό τομέα διαφορετικό από αυτόν όπου δραστηριοποιείται η εν λόγω ρυθμιζόμενη επιχείρηση, τη συμπληρωματική εποπτεία αναλαμβάνει ομάδα συντονιστών που αποτελείται από την αρμόδια αρχή την οποία προβλέπει το προηγούμενο εδάφιο και την αρμόδια αρχή που έχει εκδώσει την άδεια για την ρυθμιζόμενη επιχείρηση η οποία έχει το μεγαλύτερο σύνολο ισολογισμού στον σημαντικότερο χρηματοπιστωτικό τομέα.

Όταν περισσότερες ρυθμιζόμενες επιχειρήσεις που δραστηριοποιούνται σε διαφορετικούς χρηματοπιστωτικούς τομείς έχουν λάβει άδεια σε ένα κράτος μέλος όπου είναι εγκατεστημένη η μικτή χρηματοοικονομική εταιρεία χαρτοφυλακίου, τον ρόλο του συντονιστή αναλαμβάνει η αρμόδια αρχή για την ρυθμιζόμενη επιχείρηση που δραστηριοποιείται στον σημαντικότερο χρηματοπιστωτικό τομέα.

Όταν ο ΧΟΕΔ ελέγχεται από περισσότερες μικτές χρηματοοικονομικές εταιρείες χαρτοφυλακίου εγκατεστημένες σε διάφορα κράτη μέλη και μια ρυθμιζόμενη επιχείρηση είναι επίσης εγκατεστημένη σε κάθε ένα από τα κράτη μέλη αυτά, το ρόλο του συντονιστή αναλαμβάνει η αρμόδια αρχή για την ρυθμιζόμενη επιχείρηση που έχει το υψηλότερο σύνολο ισολογισμού, αν οι επιχειρήσεις αυτές δραστηριοποιούνται στον ίδιο χρηματοπιστωτικό τομέα ή από την αρμόδια αρχή για την ρυθμιζόμενη επιχείρηση που δραστηριοποιείται στον σημαντικότερο χρηματοπιστωτικό τομέα.

iii) Όταν περισσότερες ρυθμιζόμενες επιχειρήσεις που έχουν την έδρα τους στην Ευρωπαϊκή Ένωση έχουν ως μητρική επιχείρηση την ίδια μικτή χρηματοπιστωτική εταιρεία χαρτοφυλακίου αλλά καμία από τις επιχειρήσεις αυτές δεν έχει λάβει άδεια στο κράτος μέλος όπου είναι εγκατεστημένη αυτή η μικτή χρηματοοικονομική εταιρεία χαρτοφυλακίου, το ρόλο του συντονιστή αναλαμβάνει η αρμόδια αρχή που έχει εκδώσει την άδεια για την ρυθμιζόμενη επιχείρηση που έχει το υψηλότερο σύνολο ισολογισμού στον σημαντικότερο χρηματοπιστωτικό τομέα.

iv) Όταν ο ΧΟΕΔ είναι ένας όμιλος χωρίς μητρική επιχείρηση επικεφαλής, το ρόλο του συντονιστή αναλαμβάνει η αρμόδια αρχή που έχει εκδώσει την άδεια για την ρυθμιζόμενη αρχή που έχει το υψηλότερο σύνολο ισολογισμού στον σημαντικότερο τομέα.

3. Ο αρμόδιος συντονιστής για τη συμπληρωματική εποπτεία έναντι του ΧΟΕΔ θα ενημερώνει τις αρμόδιες αρχές των άλλων εμπλεκομένων κρατών μελών καθώς και την Επιτροπή για το ρόλο του.

Άρθρο 8 Καθήκοντα του συντονιστή

1. Τα καθήκοντα του συντονιστή έναντι της συμπληρωματικής εποπτείας περιλαμβάνουν :

(α) το συντονισμό της συγκέντρωσης και διάδοσης των απαραίτητων ή ουσιωδών πληροφοριών κατά τη συνήθη πορεία των επιχειρηματικών δραστηριοτήτων όπως και σε επείγουσες καταστάσεις, περιλαμβανομένης της διάδοσης πληροφοριών που είναι ουσιώδεις για το εποπτικό έργο των αρμόδιων αρχών βάσει των τομεακών κανόνων.

(β) αξιολόγηση της οικονομικής κατάστασης εξέταση και έλεγχο της συμβασιμότητας με τους κανόνες για την κεφαλαιακή επάρκεια, τη συγκέντρωση κινδύνων και τις συναλλαγές στο εσωτερικό του ομίλου όπως καθορίζονται στα άρθρα 5 και 6.

(γ) αξιολόγηση της διάρθρωσης, της οργάνωσης και των μηχανισμών εσωτερικού ελέγχου του ομίλου.

(δ) προγραμματισμό και συντονισμό των εποπτικών δραστηριοτήτων, κατά τη συνήθη πορεία των επιχειρηματικών δραστηριοτήτων όπως και σε επείγουσες καταστάσεις, σε συνεργασία με τις ενδιαφερόμενες αρμόδιες αρχές.

Προκειμένου να διευκολυνθεί η συμπληρωματική εποπτεία, ο συντονιστής, οι αρμόδιες αρχές για την εποπτεία των ρυθμιζομένων επιχειρήσεων ΧΟΕΔ σε επίπεδο ομίλου και οι λοιπές αρμόδιες αρχές συνάπτουν συμφωνίες συνεργασίας. Η συμφωνία συνεργασίας μπορεί να αναθέτει και πρόσθετα καθήκοντα στο συντονιστή.

2. Με την επιφύλαξη της δυνατότητας, που προβλέπει η κοινοτική νομοθεσία, να εκχωρηθούν ορισμένες εποπτικές αρμοδιότητες και ευθύνες, η παρουσία ενός συντονιστή με ειδικά καθήκοντα για τη συμπληρωματική εποπτεία των ρυθμιζομένων επιχειρήσεων που ανήκουν σε ΧΟΕΔ δεν μεταβάλλει την αποστολή και τις ευθύνες των αρμόδιων αρχών για τους τομεακούς κανόνες.

Άρθρο 9 Συνεργασία και ανταλλαγή πληροφοριών μεταξύ αρμόδιων αρχών

1. Οι αρμόδιες αρχές για την εποπτεία των εποπτευομένων επιχειρήσεων που ανήκουν σε ΧΟΕΔ συνεργάζονται στενά. Με την επιφύλαξη των αντίστοιχων αρμοδιοτήτων τους, όπως ορίζονται από τους τομεακούς κανόνες, οι αρχές αυτές, είτε είναι εγκατεστημένες στο ίδιο κράτος μέλος είτε όχι, ανταλλάσσουν αμοιβαία οποιαδήποτε πληροφορία είναι ουσιώδης για την εκτέλεση της εποπτικής αποστολής των άλλων αρμόδιων εποπτικών αρχών και κοινοποιούν στο συντονιστή οποιαδήποτε πληροφορία είναι χρήσιμη για την εκτέλεση των καθηκόντων που του έχουν ανατεθεί κατ'εφαρμογή του άρθρου 8. Για το σκοπό αυτό, οι αρμόδιες αρχές θα κοινοποιούν κατόπιν σχετικού αιτήματος όλες τις σχετικές πληροφορίες ενώ θα κοινοποιούν με δική τους πρωτοβουλία όλες τις ουσιώδεις πληροφορίες.

Η συνεργασία αυτή θα προβλέπει τουλάχιστον τη συγκέντρωση και την ανταλλαγή πληροφοριών σχετικά με τα ακόλουθα θέματα:

(α) διάρθρωση του ομίλου, εντοπισμός όλων των μειζόνων επιχειρήσεων του ΧΟΕΔ που υπάγονται στη συμπληρωματική εποπτεία και των αρμόδιων αρχών για την εποπτεία των εποπτευομένων επιχειρήσεων του ομίλου.

(β) στρατηγικές του ΧΟΕΔ, ιδιαίτερα σε ότι αφορά τις σημαντικές εξαγορές και αναδιαρθρώσεις.

(γ) οικονομική κατάσταση του ΧΟΕΔ, ειδικότερα κεφαλαιακή επάρκεια, συναλλαγές στο εσωτερικό του ομίλου, συγκέντρωση κινδύνων και κερδοφορία.

(δ) κυριότεροι μέτοχοι του ομίλου, διευθυντικά στελέχη και διαχειριστές.

(ε) οργάνωση, διαχείριση των κινδύνων και μηχανισμοί εσωτερικού ελέγχου στο επίπεδο του ΧΟΕΔ.

(στ) διαδικασίες συλλογής πληροφοριών από τις επιχειρήσεις του ομίλου και έλεγχος αυτών των πληροφοριών.

(ζ) αντίξοες εξελίξεις στις ρυθμιζόμενες επιχειρήσεις ή άλλες επιχειρήσεις του ΧΟΕΔ που θα μπορούσαν να επηρεάσουν σοβαρά τις ρυθμιζόμενες επιχειρήσεις.

(η) μείζονες κυρώσεις και έκτακτα μέτρα που έλαβαν αρμόδιες αρχές σύμφωνα με τους τομεακούς κανόνες ή τις διατάξεις της παρούσας οδηγίας .

Οι αρμόδιες αρχές μπορούν επίσης να ανταλλάσσουν πληροφορίες με τις ακόλουθες αρχές για την εκτέλεση του αντίστοιχου έργου τους, σε ό,τι αφορά τις ρυθμιζόμενες επιχειρήσεις που ανήκουν σε ΧΟΕΔ, σύμφωνα με τις διατάξεις που καθορίζουν οι τομεακοί κανόνες: κεντρικές τράπεζες, λοιποί οργανισμοί με παρόμοια καθήκοντα με την ιδιότητα νομισματικών αρχών, και όπου χρειάζεται άλλες αρμόδιες αρχές για την επίβλεψη συστημάτων πληρωμών.

Οι εν λόγω αρμόδιες αρχές θα πρέπει πριν λάβουν αποφάσεις που είναι σημαντικές για το εποπτικό έργο άλλων αρμοδίων αρχών να συμβουλεύονται η μία την άλλη, σχετικά με τις ακόλουθες περιπτώσεις:

(α) αλλαγές στη διάρθρωση των μετόχων, την οργανωτική ή διευθυντική διάρθρωση ρυθμιζομένων επιχειρήσεων που ανήκουν σε ΧΟΕΔ, που απαιτούν την έγκριση ή την έκδοση άδειας αρμόδιων αρχών.

(β) μείζονες κυρώσεις ή έκτακτα μέτρα που έλαβαν αρμόδιες αρχές.

Ενδεχομένως, οι αρμόδιες αρχές μπορούν να αποφασίσουν, σε εξαιρετικές περιπτώσεις, να μην ανταλλάξουν ορισμένες πληροφορίες αν θεωρήσουν ότι δεν είναι σκόπιμο στο πλαίσιο των εν λόγω εξαιρετικών περιστάσεων.

2. Όταν οι αρμόδιες αρχές του κράτους μέλους όπου είναι εγκατεστημένη η μητρική επιχείρηση δεν ασκούν οι ίδιες τη συμπληρωματική εποπτεία βάσει του άρθρου 7, μπορεί να κληθούν από τον συντονιστή να ζητήσουν από την εν λόγω μητρική επιχείρηση να παράσχει οποιαδήποτε πληροφορία είναι χρήσιμη για την εκτέλεση της συντονιστικής του αποστολής, όπως καθορίζεται στο άρθρο 8, και στη συνέχεια να του κοινοποιήσουν τις εν λόγω πληροφορίες.

Όταν οι πληροφορίες στις οποίες αναφέρεται το άρθρο 11 παρ. 2 έχουν ήδη υποβληθεί σε αρμόδια αρχή σύμφωνα με τους τομεακούς κανόνες, οι αρμόδιες αρχές για την άσκηση της συμπληρωματικής εποπτείας μπορούν να απευθυνθούν στην προηγούμενη αρχή προκειμένου να λάβουν αυτές τις πληροφορίες.

3. Τα κράτη μέλη επιτρέπουν την ανταλλαγή πληροφοριών και μεταξύ των αρμόδιων αρχών τους και άλλων αρχών, που αναφέρονται στις παραγράφους 1 και 2. Η συλλογή ή κατοχή πληροφοριών για επιχειρήσεις που ανήκουν σε ΧΟΕΔ και δεν είναι ρυθμιζόμενες επιχειρήσεις, δεν συνεπάγονται υποχρέωση, για τις αρμόδιες αρχές, να διαδραματίσουν εποπτικό ρόλο έναντι των επιχειρήσεων αυτών σε ατομική βάση.

Πληροφορίες που έχουν ληφθεί στο πλαίσιο της συμπληρωματικής εποπτείας και ειδικότερα ανταλλαγή πληροφοριών μεταξύ αρμόδιων αρχών και μεταξύ αρμόδιων αρχών και άλλων αρχών όπως προβλέπεται από την παρούσα οδηγία, υπόκεινται στις διατάξεις για το επαγγελματικό απόρρητο και την κοινοποίηση εμπιστευτικών πληροφοριών που καθορίζουν οι τομεακοί κανόνες.

Άρθρο 10 Μηχανισμοί εσωτερικού ελέγχου

Οι αρμόδιες αρχές μεριμνούν ώστε να υπάρχουν κατάλληλοι μηχανισμοί εσωτερικού ελέγχου, σε όλες τις επιχειρήσεις που υπάγονται στη συμπληρωματική εποπτεία κατ'εφαρμογή των παραγράφων 1 έως 4 παραπάνω, που να επιτρέπουν την παραγωγή οποιουδήποτε στοιχείου ή πληροφορίας το οποίο μπορεί να ενδιαφέρει την εν λόγω συμπληρωματική εποπτεία.

Άρθρο 11 Πρόσβαση στις πληροφορίες

1. Τα κράτη μέλη διασφαλίζουν ότι δεν υπάρχουν νομικά εμπόδια στην νομοθεσία τους ώστε τα φυσικά και νομικά πρόσωπα που περιλαμβάνονται στην εμβέλεια της συμπληρωματικής εποπτείας να μην μπορούν να ανταλλάσσουν μεταξύ τους τις απαραίτητες πληροφορίες για την άσκηση της συμπληρωματικής εποπτείας.

2. Τα κράτη μέλη μεριμνούν ώστε οι αρμόδιες αρχές για την άσκηση της συμπληρωματικής εποπτείας να μπορούν, όταν προσεγγίζουν τις επιχειρήσεις ενός ΧΟΕΔ άμεσα ή έμμεσα, να έχουν πρόσβαση σε οποιαδήποτε πληροφορία τους είναι χρήσιμη για την άσκηση της συμπληρωματικής εποπτείας.

Άρθρο 12 Έλεγχοι

Όταν, κατά την εφαρμογή της παρούσας οδηγίας, οι αρμόδιες αρχές επιθυμούν σε συγκεκριμένες περιπτώσεις να επαληθεύσουν πληροφορίες σχετικά με μία επιχείρηση, ρυθμιζόμενη ή μη, που ανήκει σε ΧΟΕΔ και είναι εγκατεστημένη σε άλλο κράτος μέλος, θα απευθύνονται στις αρμόδιες αρχές του εν λόγω κράτους μέλους για την εν λόγω επαλήθευση.

Η αρμόδια αρχή που δέχεται τέτοιο αίτημα το ικανοποιεί στο πλαίσιο των αρμοδιοτήτων της, είτε προβαίνοντας στον έλεγχο, είτε επιτρέποντας στην ίδια την αρχή που υπέβαλε το αίτημα να το πράξει.

Όταν η αρμόδια αρχή που υπέβαλε το αίτημα δεν πραγματοποιεί η ίδια τον έλεγχο, μπορεί να ζητήσει να συμμετάσχει στον έλεγχο.

Άρθρο 13 Πρόσθετες εξουσίες των αρμόδιων αρχών

1. Ως την περαιτέρω εναρμόνιση των τομεακών κανόνων, τα κράτη μέλη διασφαλίζουν ότι οι αρμόδιες αρχές τους έχουν τις εξουσίες ώστε να αναλάβουν οποιοδήποτε εποπτικό μέτρο κρίνεται απαραίτητο προκειμένου να αποφευχθεί η παράκαμψη των τομεακών κανόνων από ρυθμιζόμενες επιχειρήσεις που ανήκουν σε ΧΟΕΔ.

2. Τα κράτη μέλη προβλέπουν ότι, με την επιφύλαξη της ποινικής τους νομοθεσίας, μπορεί να επιβληθούν σε χρηματοδοτικές και μεικτές εταιρείες χαρτοφυλακίου ή στα υπεύθυνα στελέχη τους, που έχουν παραβεί νομοθετικές, κανονιστικές ή διοικητικές διατάξεις θεσπισθείσες βάσει της παρούσας οδηγίας, κυρώσεις ή μέτρα για την παύση της διαπιστωθείσας παράβασης ή της αιτίας τους. Σε ορισμένες περιπτώσεις τα μέτρα αυτά μπορεί να απαιτούν την παρέμβαση των δικαστικών αρχών. Οι αρμόδιες αρχές συνεργάζονται στενά ώστε να διασφαλίζεται ότι οι παραπάνω κυρώσεις παράγουν τα επιθυμητά αποτελέσματα.

Τμήμα 3 Τρίτες χώρες 1

Άρθρο 14 Μητρική επιχείρηση εγκατεστημένη εκτός της Ευρωπαϊκής Ένωσης

1. Με την επιφύλαξη των τομεακών κανόνων, στην περίπτωση που αναφέρεται στο άρθρο 4, παράγραφος 3, οι αρμόδιες αρχές ελέγχουν ότι οι ρυθμιζόμενες επιχειρήσεις υπόκεινται, από την πλευρά της αρμόδιας αρχής της ενδιαφερόμενης τρίτης χώρας, σε εποπτεία ανάλογη με αυτή που προβλέπεται στις διατάξεις της παρούσας οδηγίας για τη συμπληρωματική εποπτεία των επιχειρήσεων σύμφωνα με το άρθρο 3, παράγραφος 2. Ο έλεγχος θα πραγματοποιείται από την αρμόδια αρχή που θα ήταν υπεύθυνη για τη συμπληρωματική εποπτεία αν ίσχυε η παράγραφος 2. Το κράτος μέλος κοινοποιεί στην Επιτροπή και τα άλλα κράτη μέλη κάθε περίπτωση αντίστοιχης εποπτείας που αναγνώρισε ή σκοπεύει να αναγνωρίσει. Αν εντός δύο μηνών από την κοινοποίηση διατυπωθεί αντίρρηση από κράτος μέλος ή την Επιτροπή για την αντιστοιχία αυτής της εποπτείας, η Επιτροπή θα υποβάλει το θέμα στη διαδικασία που προβλέπει το άρθρο 17 παράγραφος 2. Το ενδιαφερόμενο κράτος μέλος θα λάβει τα κατάλληλα μέτρα ώστε να εφαρμοστεί η απόφαση που ελήφθη βάσει της διαδικασίας αυτής.

2. Ελλείψει τέτοιας αντίστοιχης εποπτείας, τα κράτη μέλη εφαρμόζουν στις ρυθμιζόμενες επιχειρήσεις, αναλογικά, τις διατάξεις για τη συμπληρωματική εποπτεία των ρυθμιζομένων επιχειρήσεων στις οποίες αναφέρεται το άρθρο 4 παρ. 2. Εναλλακτικά, μπορούν να χρησιμοποιήσουν μια από τις μεθόδους που εκτίθενται στην παράγραφο 3 στη συνέχεια.

3. Τα κράτη μέλη μπορούν να επιτρέπουν στις αρμόδιες αρχές τους να εφαρμόζουν άλλες μεθόδους προκειμένου να διασφαλίσουν την κατάλληλη συμπληρωματική εποπτεία των ρυθμιζομένων επιχειρήσεων που ανήκουν σε ΧΟΕΔ. Οι μέθοδοι αυτές πρέπει να εγκρίνονται τουλάχιστον από τις αρμόδιες αρχές που είναι υπεύθυνες για την τομεακή εποπτεία σε επίπεδο ομίλου των ρυθμιζομένων επιχειρήσεων που ανήκουν σε ΧΟΕΔ, και όπου χρειάζεται και από τις άλλες ενδιαφερόμενες αρχές. Οι αρμόδιες αρχές μπορούν ειδικότερα να ζητούν τη δημιουργία μικτής χρηματοοικονομικής εταιρείας χαρτοφυλακίου που να έχει την έδρα της στην Κοινότητα, και να εφαρμόζουν στις ρυθμιζόμενες επιχειρήσεις του ΧΟΕΔ επικεφαλής του οποίου είναι η εν λόγω εταιρεία χαρτοφυλακίου στις διατάξεις της παρούσας οδηγίας. Οι μέθοδοι πρέπει να διασφαλίζουν τους στόχους της συμπληρωματικής εποπτείας όπως καθορίζονται στην παρούσα οδηγία και να αναφέρονται από τα κράτη μέλη στην Επιτροπή, όταν εφαρμόζεται η διαδικασία που προβλέπεται στην παράγραφο 1.

Άρθρο 15 Συνεργασία με τις αρμόδιες αρχές τρίτων χωρών

1. Το άρθρο 25, παράγραφοι 1 και 2 της οδηγίας 2000/12/EΚ και το άρθρο 10α της οδηγίας 98/78/EΚ εφαρμόζεται mutatis mutandis για την διαπραγμάτευση συμφωνιών με μια ή περισσότερες τρίτες χώρες σχετικά με τις λεπτομέρειες άσκησης της συμπληρωματικής εποπτείας των εποπτευομένων επιχειρήσεων που ανήκουν σε ΧΟΕΔ.

2. Η Επιτροπή των Ευρωπαϊκών Κοινοτήτων σε συνεργασία με την Τραπεζική Συμβουλευτική Επιτροπή και την Επιτροπή Ασφαλιστικών Θεμάτων, εξετάζει τα αποτελέσματα αυτών των διαπραγματεύσεων, καθώς και την κατάσταση που προκύπτει από αυτές.

Κεφάλαιο IIΙ Εξουσίες της Επιτροπής και επιτροπολογία

Άρθρο 16 Εξουσίες που εκχωρούνται στην Επιτροπή

Η Επιτροπή εγκρίνει, σύμφωνα με τη διαδικασία που αναφέρεται στο άρθρο 17 παρ. 2, τις τεχνικές προσαρμογές της παρούσας οδηγίας στους ακόλουθους τομείς:

α) διευκρίνιση των ορισμών των άρθρων 2 και 3, ώστε να ληφθούν υπόψη, στην εφαρμογή της οδηγίας, οι εξελίξεις στις χρηματοπιστωτικές αγορές.

β) διευκρίνιση των ορισμών των άρθρων 2 και 3, ώστε να διασφαλισθεί η ενιαία εφαρμογή της οδηγίας στην Κοινότητα.

γ) ευθυγράμμιση της ορολογίας και της διατύπωσης των ορισμών με μεταγενέστερες πράξεις που αφορούν τις ρυθμιζόμενες επιχειρήσεις και άλλα συναφή θέματα.

δ) διευκρίνιση και προσαρμογή των κεφαλαιακών απαιτήσεων που προβλέπονται στο άρθρο 5 και των τεχνικών αρχών που απαριθμούνται στο παράρτημα Ι, ώστε να ληφθούν υπόψη οι εξελίξεις στις χρηματοπιστωτικές αγορές και τις εποπτικές τεχνικές.

Άρθρο 17 Επιτροπή

1. Την Επιτροπή θα συνδράμει η Επιτροπή Χρηματοπιστωτικών Ομίλων Ετερογενών Δραστηριοτήτων που θα αποτελείται από εκπροσώπους των κρατών μελών και την οποία θα προεδρεύει ο εκπρόσωπος της Επιτροπής.

2. Όπου γίνεται μνεία της παρούσας παραγράφου, εφαρμόζεται η διαδικασία διαβούλευσης που θεσπίζεται στο άρθρο 5 της απόφασης 1999/468/ΕΚ σύμφωνα και με τα άρθρα 7 και 8.

3. Η περίοδος που προβλέπεται στο άρθρο 5 παράγραφος 6, της απόφασης 1999/468/EΚ καθορίζεται σε τρεις μήνες.

Κεφάλαιο IV Τροποποιήσεις υπαρχουσών οδηγιών

Άρθρο 18 Τροποποίηση της οδηγίας 73/239/ΕΟΚ

Η οδηγία 73/239/ΕΟΚ τροποποιείται ως εξής:

1) Στο άρθρο 8 παρ. 1 εδάφιο ε, προστίθεται το ακόλουθο εδάφιο:

Όταν την δραστηριότητα ενός πιστωτικού ιδρύματος συνδιευθύνουν ή συνδιαχειρίζονται πρόσωπα που διορίζονται σε άλλο νομικό πρόσωπο ή όταν τα πρόσωπα που διορίζονται σε άλλο νομικό πρόσωπο ασκούν ουσιώδη επιρροή στους προσανατολισμούς ενός πιστωτικού ιδρύματος, οι παραπάνω διατάξεις εφαρμόζονται mutatis mutandis στα πρόσωπα αυτά".

2) Προστίθεται το ακόλουθο άρθρο 12α:

"Άρθρο 12α

1. Η έκδοση άδειας λειτουργίας μιας ασφαλιστικής επιχείρησης πρέπει να αποτελεί αντικείμενο προηγούμενης διαβούλευσης με τις αρμόδιες αρχές του άλλου ενδιαφερόμενου κράτους μέλους εφόσον:

α) είναι θυγατρική ασφαλιστικής επιχείρησης με άδεια σε άλλο κράτος μέλος, ή

β) θυγατρική της μητρικής επιχείρησης ασφαλιστικής επιχείρησης με άδεια σε άλλο κράτος μέλος, ή

γ) - ελέγχεται από τα ίδια φυσικά ή νομικά πρόσωπα που ελέγχουν ασφαλιστική επιχείρηση η οποία έχει λάβει άδεια λειτουργίας σε άλλο κράτος μέλος .

2. Η έκδοση άδειας λειτουργίας μιας ασφαλιστικής επιχείρησης πρέπει να αποτελεί αντικείμενο διαβούλευσης με τις αρμόδιες αρχές του κράτους μέλους που είναι υπεύθυνο για την εποπτεία των πιστωτικών ιδρυμάτων ή των επιχειρήσεων επενδύσεων εφόσον:

α) είναι θυγατρική πιστωτικού ιδρύματος ή επιχείρησης επενδύσεων με άδεια λειτουργίας στην Κοινότητα, ή

β) - θυγατρική της μητρικής επιχείρησης πιστωτικού ιδρύματος ή επιχείρησης επενδύσεων που έχει λάβει άδεια λειτουργίας στην Κοινότητα, ή

γ) ελέγχεται από τα ίδια φυσικά ή νομικά πρόσωπα που ελέγχουν πιστωτικό ίδρυμα ή επιχείρηση επενδύσεων με άδεια λειτουργίας στην Κοινότητα.

3. Οι αρμόδιες αρχές των προηγούμενων παραγράφων πραγματοποιούν διαβουλεύσεις ειδικότερα προκειμένου να αξιολογήσουν την ποιότητα των μετόχων καθώς και την εντιμότητα και την ικανότητα των διευθυντικών στελεχών και των διαχειριστών που είναι υπεύθυνοι για την διαχείριση άλλης επιχείρησης του ίδιου ομίλου. Οι ενδιαφερόμενες αρμόδιες αρχές κοινοποιούν οποιαδήποτε σχετική πληροφορία, εφόσον η πληροφορία αυτή ενδιαφέρει και άλλες αρμόδιες αρχές για τη χορήγηση άδειας για τον έλεγχο της εφαρμογής των άλλων όρων λειτουργίας".

3) στο άρθρο 16 παράγραφος 1, προστίθεται το ακόλουθο νέο εδάφιο:

" Το περιθώριο φερεγγυότητας θα μειώνεται για συμμετοχές σε άλλες ασφαλιστικές επιχειρήσεις, αντασφαλιστικές επιχειρήσεις, πιστωτικά ιδρύματα και χρηματοδοτικά ιδρύματα, με την έννοια του άρθρου 1 παρ. 1 και 5 της οδηγίας 2000/12/EΚ του Ευρωπαϊκού Κοινοβουλίου και του Συμβουλίου*, που υπερβαίνουν το 10% του κεφαλαίου τους, καθώς και για απαιτήσεις μειωμένης εξασφάλισης και τίτλους που αναφέρονται στην παράγραφο αυτή, το άρθρο 18, δεύτερο εδάφιο, στοιχείο 1, 5η και 6η περίπτωση, της οδηγίας 79/267/EΟΚ και τα άρθρα 35 και 36 παρ. 3 της οδηγίας 2000/12/EΚ, που κατέχει ασφαλιστική επιχείρηση σε ασφαλιστικές επιχειρήσεις, αντασφαλιστικές επιχειρήσεις, πιστωτικά και χρηματοδοτικά ιδρύματα, όπου η συμμετοχή της υπερβαίνει το 10% του κεφαλαίου σε κάθε περίπτωση. Όταν κατέχεται προσωρινά συμμετοχή σε άλλο πιστωτικό ίδρυμα, χρηματοδοτικό ίδρυμα, ασφαλιστική επιχείρηση, αντασφαλιστική επιχείρηση με σκοπό την χρηματοδοτική συνδρομή και την αναδιοργάνωση και διάσωση της επιχείρησης, οι αρμόδιες αρχές μπορούν να χορηγήσουν εξαίρεση για την παραπάνω διάταξη. Ωστόσο, τα κράτη μέλη μπορούν να προβλέψουν ότι για τον υπολογισμό του περιθωρίου φερεγγυότητας σε μεμονωμένη βάση, οι ασφαλιστικές επιχειρήσεις που υπόκεινται σε συμπληρωματική εποπτεία σύμφωνα με την οδηγία 98/78/ΕΚ [18] ή την οδηγία 2001/.../EΚ του Ευρωπαϊκού Κοινοβουλίου και του Συμβουλίου δεν είναι απαραίτητο να αφαιρέσουν τις προαναφερθείσες συμμετοχές, τις απαιτήσεις μειωμένης εξασφάλισης και τα μέσα σε επιχειρήσεις που υπάγονται σε συμπληρωματική εποπτεία.

[18] ΕΕ L 330, 5.12.1998, σ. 1.

Άρθρο 19 Τροποποίηση της οδηγίας 79/267/ΕΟΚ

Η οδηγία 79/267/ΕΟΚ τροποποιείται ως εξής:

1) στο άρθρο 8 παρ. 1 εδάφιο ε, προστίθεται το ακόλουθο νέο εδάφιο:

Όταν την δραστηριότητα μίας επιχείρησης ασφαλειών ζωής συνδιευθύνουν πρόσωπα που διορίζονται σε άλλο νομικό πρόσωπο ή όταν τα πρόσωπα που διορίζονται σε άλλο νομικό πρόσωπο ασκούν ουσιώδη επιρροή στους προσανατολισμούς μίας επιχείρησης ασφαλειών ζωής, οι παραπάνω διατάξεις εφαρμόζονται mutatis mutandis στα πρόσωπα αυτά".

2) Προστίθεται το ακόλουθο άρθρο 12α:

Άρθρο 12α

1. Η έκδοση άδειας λειτουργίας μιας επιχείρησης ασφαλειών ζωής πρέπει να αποτελεί αντικείμενο προηγούμενης διαβούλευσης με τις αρμόδιες αρχές του άλλου ενδιαφερόμενου κράτους μέλους εφόσον:

α) είναι θυγατρική επιχείρησης ασφαλειών ζωής με άδεια λειτουργίας σε άλλο κράτος μέλος, ή

β) είναι θυγατρική της μητρικής επιχείρησης ασφαλειών ζωής με άδεια λειτουργίας σε άλλο κράτος μέλος, ή

γ) - ελέγχεται από τα ίδια φυσικά ή νομικά πρόσωπα που ελέγχουν επιχείρηση ασφαλειών ζωής η οποία έχει λάβει άδεια λειτουργίας σε άλλο κράτος μέλος .

2. Η έκδοση άδειας λειτουργίας μιας επιχείρησης ασφαλειών ζωής πρέπει να αποτελεί αντικείμενο προηγούμενης διαβούλευσης με τις αρμόδιες αρχές του άλλου ενδιαφερόμενου κράτους μέλους εφόσον :

α) είναι θυγατρική επιχείρηση πιστωτικού ιδρύματος ή επιχείρησης επενδύσεων με άδεια λειτουργίας στην Κοινότητα, ή

β) είναι θυγατρική της μητρικής επιχείρησης πιστωτικού ιδρύματος ή επιχείρησης επενδύσεων που έχει λάβει άδεια λειτουργίας σε άλλο κράτος μέλος, ή

γ) ελέγχεται από τα ίδια φυσικά ή νομικά πρόσωπα που ελέγχουν πιστωτικό ίδρυμα ή επιχείρηση επενδύσεων με άδεια λειτουργίας στην Κοινότητα.

3. Οι αρμόδιες αρχές των προηγούμενων παραγράφων πραγματοποιούν διαβουλεύσεις ειδικότερα προκειμένου να αξιολογήσουν την ποιότητα των μετόχων καθώς και την εντιμότητα και την ικανότητα των διευθυντικών στελεχών που είναι υπεύθυνοι για την διαχείριση άλλης επιχείρησης του ίδιου ομίλου. Οι ενδιαφερόμενες αρμόδιες αρχές κοινοποιούν οποιαδήποτε σχετική πληροφορία, εφόσον η πληροφορία αυτή ενδιαφέρει και άλλες αρμόδιες αρχές για τη χορήγηση άδειας για τον έλεγχο της εφαρμογής των άλλων όρων λειτουργίας".

3) στο άρθρο 18 προστίθεται το ακόλουθο νέο εδάφιο:

" 4. Το περιθώριο φερεγγυότητας θα μειώνεται για συμμετοχές σε άλλες ασφαλιστικές επιχειρήσεις, αντασφαλιστικές επιχειρήσεις, πιστωτικά και χρηματοδοτικά ιδρύματα, με την έννοια του άρθρου 1 παρ. 1 και 5 της οδηγίας 2000/12/EΚ του Ευρωπαϊκού Κοινοβουλίου και του Συμβουλίου*, που υπερβαίνουν το 10% του κεφαλαίου τους, καθώς και για απαιτήσεις μειωμένης εξασφάλισης και μέσα που αναφέρονται στην παράγραφο αυτή, το άρθρο 16 παρ. 1, δεύτερο εδάφιο, 7η και 8η περίπτωση, της οδηγίας 73/239/EΟΚ, και τα άρθρα 35 και 36 παρ. 3 της οδηγίας 2000/12/EΚ, που κατέχει ασφαλιστική επιχείρηση σε ασφαλιστικές επιχειρήσεις, αντασφαλιστικές επιχειρήσεις, πιστωτικά και χρηματοδοτικά ιδρύματα όπου η συμμετοχή της υπερβαίνει το 10% του κεφαλαίου σε κάθε περίπτωση. Όταν κατέχεται προσωρινά συμμετοχή σε άλλο πιστωτικό ίδρυμα, χρηματοδοτικό ίδρυμα, ασφαλιστική επιχείρηση ή αντασφαλιστική επιχείρηση με σκοπό τη χρηματοδοτική συνδρομή και αναδιοργάνωση και διάσωση της επιχείρησης, οι αρμόδιες αρχές μπορούν να χορηγήσουν εξαίρεση για την παραπάνω διάταξη. Ωστόσο, τα κράτη μέλη μπορούν να προβλέψουν ότι για τον υπολογισμό του περιθωρίου φερεγγυότητας σε μεμονωμένη βάση, οι ασφαλιστικές επιχειρήσεις που υπόκεινται σε συμπληρωματική εποπτεία σύμφωνα με την οδηγία 98/78/EC** ή την οδηγία 2001/.../EΚ του Ευρωπαϊκού Κοινοβουλίου και του Συμβουλίου δεν είναι απαραίτητο να αφαιρέσουν τις προαναφερθείσες συμμετοχές, απαιτήσεις μειωμένης εξασφάλισης και τα μέσα σε επιχειρήσεις που υπόκεινται σε συμπληρωματική εποπτεία.

* ΕΕ L 126, 26.5.2000, σ. 1.

** ΕΕ L 330, 5.12.1998, σ. 1.

Άρθρο 20 Τροποποίηση της οδηγίας 92/49/ΕΟΚ

Στο άρθρο 15 της οδηγίας 92/49/EΟΚ, προστίθεται η ακόλουθη παράγραφος 1α:

"(1α). Αν ο αγοραστής συμμετοχής με την έννοια τη παραγράφου 1 είναι ασφαλιστική επιχείρηση, πιστωτικό ίδρυμα ή επιχείρηση επενδύσεων με άδεια λειτουργίας σε άλλο κράτος μέλος, ή μητρική επιχείρηση τέτοιου οργανισμού, ή το νομικό ή φυσικό πρόσωπο που ελέγχει την επιχείρηση αυτή και αν, λόγω αυτής της εξαγοράς, η επιχείρηση στην οποία ο αγοραστής σκοπεύει να αποκτήσει συμμετοχή καθίσταται θυγατρική του εν λόγω αγοραστή ή ελέγχεται από αυτόν, η αξιολόγηση της εξαγοράς υπόκειται στη διαδικασία της προηγούμενης διαβούλευσης που αναφέρεται στο άρθρο 12α της οδηγίας 73/239/EΚ".

Άρθρο 21 Τροποποίηση της οδηγίας 92/96/ΕΟΚ

Στο άρθρο 14 της οδηγίας 92/96/EΟΚ, προστίθεται η ακόλουθη παράγραφος 1α:

"1α. Αν ο αγοραστής συμμετοχής με την έννοια τη παραγράφου 1 είναι ασφαλιστική επιχείρηση, πιστωτικό ίδρυμα ή επιχείρηση επενδύσεων με άδεια λειτουργίας σε άλλο κράτος μέλος, ή μητρική επιχείρηση τέτοιου οργανισμού, ή το νομικό ή φυσικό πρόσωπο που ελέγχει την επιχείρηση αυτή και αν, λόγω αυτής της εξαγοράς, η επιχείρηση στην οποία ο αγοραστής σκοπεύει να αποκτήσει συμμετοχή καθίσταται θυγατρική του εν λόγω αγοραστή ή ελέγχεται από αυτόν, η αξιολόγηση της εξαγοράς υπόκειται στη διαδικασία της προηγούμενης διαβούλευσης που αναφέρεται στο άρθρο 12α της οδηγίας 79/267/EΚ.

Άρθρο 22 Τροποποίηση της οδηγίας 93/6/ΕΟΚ

Στο άρθρο 7 παρ. 3 της οδηγίας 93/6/EΟΚ η πρώτη και η δεύτερη περίπτωση αντικαθίστανται από το ακόλουθο κείμενο:

"-ως χρηματοοικονομική εταιρεία χαρτοφυλακίου νοείται χρηματοοικονομικό ίδρυμα του οποίου οι θυγατρικές είναι, είτε αποκλειστικά είτε κυρίως επιχειρήσεις επενδύσεων ή άλλα χρηματοοικονομικά ιδρύματα, εφόσον τουλάχιστον μία από τις θυγατρικές αυτές είναι επιχείρηση επενδύσεων και που δεν είναι χρηματοοικονομική εταιρεία χαρτοφυλακίου με την έννοια της οδηγίας 2001/..../EΚ του Ευρωπαϊκού Κοινοβουλίου και του Συμβουλίου*,

- ως εταιρεία συμμετοχής μικτών δραστηριοτήτων νοείται η μητρική επιχείρηση, εκτός από χρηματοοικονομική εταιρεία χαρτοφυλακίου ή επιχείρηση επενδύσεων ή μικτή χρηματοδοτική εταιρεία χαρτοφυλακίου με την έννοια της οδηγίας 2001/.../EΚ, εφόσον τουλάχιστον μία από τις θυγατρικές αυτές είναι επιχείρηση επενδύσεων,

*ΕΕ L ......."

Άρθρο 23 Τροποποίηση της οδηγίας 93/22/ΕΟΚ

Η οδηγία 93/22/ΕΟΚ τροποποιείται ως εξής:

1) Στο πρώτο εδάφιο του άρθρου 3 παρ. 3 προστίθεται η ακόλουθη φράση στην δεύτερη περίπτωση :

Όταν την δραστηριότητα μιας επιχείρησης επενδύσεων συνδιευθύνουν πρόσωπα που διορίζονται σε άλλο νομικό πρόσωπο ή όταν τα πρόσωπα που διορίζονται σε άλλο νομικό πρόσωπο ασκούν ουσιώδη επιρροή στους προσανατολισμούς μιας επιχείρησης επενδύσεων, οι παραπάνω διατάξεις εφαρμόζονται mutatis mutandis στα πρόσωπα αυτά".

2) Στο άρθρο 6 προστίθενται οι ακόλουθες παράγραφοι:

"Η έκδοση άδειας λειτουργίας μιας επιχείρησης επενδύσεων πρέπει να αποτελεί αντικείμενο προηγούμενης διαβούλευσης με τις αρμόδιες αρχές για την εποπτεία πιστωτικών ιδρυμάτων ή ασφαλιστικών επιχειρήσεων εφόσον:

α) είναι θυγατρική πιστωτικού ιδρύματος ή ασφαλιστικής επιχείρησης με άδεια λειτουργίας στην Κοινότητα, ή

β) είναι θυγατρική της μητρικής επιχείρησης πιστωτικού ιδρύματος ή ασφαλιστικής επιχείρησης με άδεια λειτουργίας στην Κοινότητα, ή

γ) ελέγχεται από τα ίδια φυσικά ή νομικά πρόσωπα που ελέγχουν πιστωτικό ίδρυμα ή ασφαλιστική επιχείρηση με άδεια λειτουργίας στην Κοινότητα.

Οι αρμόδιες αρχές των προηγούμενων παραγράφων πραγματοποιούν διαβουλεύσεις ειδικότερα προκειμένου να αξιολογήσουν την ποιότητα των μετόχων καθώς και την εντιμότητα και την ικανότητα των διευθυντικών στελεχών που είναι υπεύθυνοι για την διαχείριση άλλης επιχείρησης του ίδιου ομίλου. Οι ενδιαφερόμενες αρμόδιες αρχές κοινοποιούν οποιαδήποτε σχετική πληροφορία, εφόσον η πληροφορία αυτή ενδιαφέρει και άλλες αρμόδιες αρχές για τη χορήγηση άδειας για τον έλεγχο της εφαρμογής των άλλων όρων λειτουργίας".

3) Το άρθρο 9 παράγραφος 2 αντικαθίσταται από το ακόλουθο κείμενο:

"2. Αν ο αγοραστής της συμμετοχής που αναφέρεται στην παράγραφο 1 είναι επιχείρηση επενδύσεων, πιστωτικό ίδρυμα ή ασφαλιστική επιχείρηση με άδεια λειτουργίας σε άλλο κράτος μέλος, ή μητρική επιχείρηση επιχείρησης επενδύσεων, πιστωτικού ιδρύματος ή ασφαλιστικής επιχείρησης με άδεια λειτουργίας σε άλλο κράτος μέλος, ή το πρόσωπο που ελέγχει επιχείρηση επενδύσεων, πιστωτικό ίδρυμα ή ασφαλιστική επιχείρηση με άδεια λειτουργίας σε άλλο κράτος μέλος, και αν, λόγω αυτής της εξαγοράς, η επιχείρηση στην οποία ο αγοραστής σκοπεύει να αποκτήσει συμμετοχή καθίσταται θυγατρική του εν λόγω αγοραστή ή ελέγχεται από αυτόν, η αξιολόγηση της εξαγοράς υπόκειται στη διαδικασία της προηγούμενης διαβούλευσης που αναφέρεται στο άρθρο 6."

Άρθρο 24 Τροποποίηση της οδηγίας 98/78/ΕΟΚ

Η οδηγία 98/78/ΕΚ τροποποιείται ως εξής:

1) Στο άρθρο 1 τα σημεία ζ), η), θ) και ι) αντικαθίστανται ως εξής:

"(ζ) ως "συμμετέχουσα επιχείρηση" νοείται η επιχείρηση η οποία είτε είναι μητρική είτε επιχείρηση που διαθέτει συμμετοχή, είτε επιχείρηση συνδεδεμένη με άλλη επιχείρηση με σχέση με την έννοια του άρθρου 12 παρ. 1 της οδηγίας 83/349/EΟΚ.

(η) ως "συνδεδεμένη επιχείρηση" νοείται η θυγατρική είτε οποιαδήποτε άλλη επιχείρηση στην οποία υπάρχει κάποια συμμετοχή, ή επιχείρηση συνδεδεμένη με άλλη επιχείρηση με σχέσεις με την έννοια του άρθρου 12 παρ. 1 της οδηγίας 83/349/EΟΚ.

(θ) ως "ασφαλιστική εταιρεία χαρτοφυλακίου" νοείται μητρική επιχείρηση, η κύρια δραστηριότητα της οποίας είναι η κτήση και η κατοχή συμμετοχών σε θυγατρικές επιχειρήσεις, όπου οι εν λόγω θυγατρικές είναι αποκλειστικά ή κυρίως ασφαλιστικές ή αντασφαλιστικές επιχειρήσεις ή ασφαλιστικές επιχειρήσεις τρίτων χωρών, εκ των οποίων θυγατρικών επιχειρήσεων η μία τουλάχιστον είναι ασφαλιστική επιχείρηση, και όχι μικτή χρηματοοικονομική εταιρεία χαρτοφυλακίου με την έννοια της οδηγίας 2001/.../EΚ του Ευρωπαϊκού Κοινοβουλίου και του Συμβουλίου*;

(ι) ως "ασφαλιστική εταιρεία χαρτοφυλακίου μικτής δραστηριότητας" νοείται η μητρική επιχείρηση, η οποία δεν είναι ασφαλιστική επιχείρηση, ασφαλιστική επιχείρηση τρίτης χώρας, αντασφαλιστική επιχείρηση ή ασφαλιστική εταιρεία χαρτοφυλακίου ή μικτή χρηματοοικονομική εταιρεία χαρτοφυλακίου με την έννοια της οδηγίας 2001/.../EΚ, όταν η μία τουλάχιστον από τις θυγατρικές της είναι ασφαλιστική επιχείρηση .

* ΕΕ L ........"

2) Στο άρθρο 6 παράγραφος 3 προστίθεται η ακόλουθη φράση:

"Όταν η αρμόδια αρχή που έχει υποβάλει το αίτημα δεν πραγματοποιεί η ίδια τον έλεγχο, μπορεί να ζητήσει να συμμετάσχει στον έλεγχο".

3) Στο άρθρο 8 παρ. 2 το πρώτο εδάφιο αντικαθίσταται από το ακόλουθο κείμενο:

"Τα κράτη μέλη απαιτούν από τις ασφαλιστικές επιχειρήσεις να διαθέτουν κατάλληλες διαδικασίες για τη διαχείριση των κινδύνων και μηχανισμούς εσωτερικού ελέγχου, περιλαμβανομένων και διαδικασιών υποβολής εκθέσεων και λογιστικής παρακολούθησης, ώστε να εντοπίζονται, να υπολογίζονται, να πλαισιώνονται και να ελέγχονται κατάλληλα οι συναλλαγές που προβλέπονται στην παράγραφο 1. Τα κράτη μέλη απαιτούν επίσης τουλάχιστον μία ετήσια έκθεση της ασφαλιστικής επιχείρησης προς τις αρμόδιες αρχές όσον αφορά τις σημαντικές πράξεις. Οι εν λόγω διαδικασίες και μηχανισμοί θα ελέγχονται από τις αρμόδιες αρχές".

4) Προστίθεται το ακόλουθο άρθρο 10α:

Άρθρο 10 α Συνεργασία με τις αρμόδιες αρχές τρίτων χωρών.

1. Η Επιτροπή μπορεί να υποβάλει προτάσεις στο Συμβούλιο, είτε κατόπιν αιτήματος κράτους μέλους, είτε κατόπιν πρωτοβουλίας της, προκειμένου να διαπραγματευθεί συμφωνίες με μια ή περισσότερες τρίτες χώρες, σχετικά με τους όρους άσκησης της συμπληρωματικής εποπτείας:

α) των ασφαλιστικών επιχειρήσεων που έχουν συμμετέχουσες επιχειρήσεις με την έννοια του άρθρου 2, η έδρα των οποίων είναι εγκατεστημένη σε τρίτη χώρα.

β) των ασφαλιστικών επιχειρήσεων τρίτων χωρών που έχουν συμμετέχουσες επιχειρήσεις με την έννοια του άρθρου 2, η έδρα των οποίων είναι εγκατεστημένη στην Κοινότητα.

2. Οι συμφωνίες που αναφέρονται στην παράγραφο 1 αποσκοπούν ιδίως στην εξασφάλιση της δυνατότητας:

α) ότι οι αρμόδιες αρχές των κρατών μελών θα μπορούν να λαμβάνουν τις απαραίτητες πληροφορίες για τη συμπληρωματική εποπτεία των ασφαλιστικών επιχειρήσεων η έδρα των οποίων είναι στην Κοινότητα και που έχουν θυγατρικές ή κατέχουν συμμετοχές σε επιχειρήσεις εκτός της Κοινότητας.

β) ότι οι αρμόδιες αρχές τρίτων χωρών μπορούν να λάβουν τις απαραίτητες πληροφορίες για την συμπληρωματική εποπτεία των ασφαλιστικών επιχειρήσεων η έδρα των οποίων είναι στην επικράτειά τους και που έχουν θυγατρικές ή κατέχουν συμμετοχές σε επιχειρήσεις εγκατεστημένες σε ένα ή περισσότερα κράτη μέλη.

3. Η Επιτροπή και η Επιτροπή Ασφαλιστικών Θεμάτων αξιολογούν την έκβαση των διαπραγματεύσεων που αναφέρονται στην παράγραφο 1 και τα αποτελέσματά τους".

5) Στο παράρτημα Ι, σημείο 1Β, προστίθεται η ακόλουθη παράγραφος :

"Όταν δεν υπάρχουν κεφαλαιακοί δεσμοί μεταξύ ορισμένων επιχειρήσεων σε έναν ασφαλιστικό όμιλο οι αρμόδιες αρχές καθορίζουν το αναλογικό τμήμα του μετοχικού κεφαλαίου πρέπει να ληφθεί υπόψη."

Άρθρο 25 Τροποποίηση της οδηγίας 2000/12/ΕΟΚ

Η οδηγία 2000/12/ΕΟΚ τροποποιείται ως εξής:

1) Το άρθρο 1 τροποποιείται ως εξής

α) Το στοιχείο 9 αντικαθίσταται από το ακόλουθο κείμενο :

" (9) "Συμμετοχή" για τους σκοπούς της εφαρμογής εποπτείας σε ενοποιημένη βάση: συμμετοχή με την έννοια του άρθρου 17, πρώτη πρόταση, της οδηγίας 78/660/ΕΟΚ, ή η άμεση ή έμμεση κατοχή του 20% ή περισσότερο των δικαιωμάτων ψήφου ή του κεφαλαίου επιχείρησης".

β) - τα στοιχεία 21 και 22 αντικαθίστανται από το ακόλουθο κείμενο:

"21 'χρηματοδοτική εταιρεία': χρηματοδοτικό ίδρυμα, του οποίου οι θυγατρικές επιχειρήσεις είναι αποκλειστικώς ή κυρίως πιστωτικά ιδρύματα ή χρηματοδοτικά ιδρύματα, ενώ μία τουλάχιστον από τις θυγατρικές αυτές επιχειρήσεις είναι πιστωτικό ίδρυμα και όχι μικτή χρηματοοικονομική εταιρεία χαρτοφυλακίου με την έννοια της οδηγίας 2001/.../EΚ του Ευρωπαϊκού Κοινοβουλίου και του Συμβουλίου*.

"22 ' μικτή εταιρεία': μητρική εταιρεία, η οποία δεν είναι χρηματοδοτική εταιρεία ή πιστωτικό ίδρυμα ή μικτή χρηματοοικονομική εταιρεία χαρτοφυλακίου με την έννοια της οδηγίας 2001/.../EΚ, και μεταξύ των θυγατρικών της οποίας περιλαμβάνεται ένα τουλάχιστον πιστωτικό ίδρυμα.

* ΕΕ L....... "

2) Στο άρθρο 6 παρ. 1, δεύτερο εδάφιο, προστίθεται η ακόλουθη πρόταση:

Όταν την δραστηριότητα ενός πιστωτικού ιδρύματος συνδιευθύνουν πρόσωπα που διορίζονται σε άλλο νομικό πρόσωπο ή όταν τα πρόσωπα που διορίζονται σε άλλο νομικό πρόσωπο ασκούν ουσιώδη επιρροή στους προσανατολισμούς ενός πιστωτικού ιδρύματος, οι παραπάνω διατάξεις εφαρμόζονται mutatis mutandis στα πρόσωπα αυτά".

3) Στο άρθρο 12 προστίθενται οι ακόλουθες παράγραφοι :

" Η έκδοση άδειας λειτουργίας ενός πιστωτικού ιδρύματος πρέπει να αποτελεί αντικείμενο προηγούμενης διαβούλευσης με τις αρμόδιες αρχές που είναι υπεύθυνες για την εποπτεία του άλλου ενδιαφερόμενου κράτους μέλους εφόσον :

α) είναι θυγατρική ασφαλιστικής επιχείρησης ή επιχείρησης επενδύσεων με άδεια λειτουργίας στην Κοινότητα, ή

β) είναι θυγατρική της μητρικής ασφαλιστικής επιχείρησης ή επιχείρησης επενδύσεων με άδεια λειτουργίας στην Κοινότητα, ή

γ) ελέγχεται από τα ίδια φυσικά ή νομικά πρόσωπα που ελέγχου ασφαλιστική επιχείρηση ή επιχείρηση επενδύσεων με άδεια λειτουργίας στην Κοινότητα.

Οι αρμόδιες αρχές των προηγούμενων παραγράφων πραγματοποιούν διαβουλεύσεις ειδικότερα προκειμένου να αξιολογήσουν την ποιότητα των μετόχων καθώς και την εντιμότητα και την ικανότητα των διευθυντικών στελεχών που είναι υπεύθυνοι για την διαχείριση άλλης επιχείρησης του ίδιου ομίλου. Οι ενδιαφερόμενες αρμόδιες αρχές κοινοποιούν οποιαδήποτε σχετική πληροφορία, εφόσον η πληροφορία αυτή ενδιαφέρει και άλλες αρμόδιες αρχές για τη χορήγηση άδειας λειτουργίας καθώς και για τον έλεγχο της εφαρμογής των άλλων όρων λειτουργίας".

4) Το άρθρο 16 παράγραφος 2 αντικαθίσταται από το ακόλουθο κείμενο:

" 2. Εάν τις συμμετοχές που προβλέπονται στην παράγραφο 1 αποκτά πιστωτικό ίδρυμα του οποίου η άδεια λειτουργίας έχει χορηγηθεί από άλλο κράτος μέλος, ή μητρική επιχείρηση πιστωτικού ιδρύματος, ασφαλιστικής επιχείρησης ή επιχείρησης επενδύσεων του οποίου η άδεια λειτουργίας έχει χορηγηθεί από άλλο κράτος μέλος, ή φυσικό ή νομικό πρόσωπο που ελέγχει πιστωτικό ίδρυμα, ασφαλιστική επιχείρηση ή επιχείρηση επενδύσεων του οποίου η άδεια λειτουργίας έχει χορηγηθεί από άλλο κράτος μέλος, και εάν, λόγω αυτής της απόκτησης συμμετοχής, η επιχείρηση το κεφάλαιο της οποίας αφορά η συμμετοχή, γίνεται θυγατρική του αγοραστή ή περιέρχεται υπό τον έλεγχό του, η αξιολόγηση της εξαγοράς θα πρέπει προηγουμένως να αποτελέσει αντικείμενο της κατά το άρθρο 12 διαβούλευσης .

5) το άρθρο 34 παράγραφος 2 στοιχείο α) τροποποιείται ως εξής:

α) Στο πρώτο εδάφιο τα στοιχεία 12 και 13 αντικαθίστανται από τα ακόλουθα:

"12 οι συμμετοχές σε άλλα πιστωτικά ιδρύματα, χρηματοδοτικά ιδρύματα, ασφαλιστικές και αντασφαλιστικές επιχειρήσεις, άνω του 10% του κεφαλαίου αυτών των ιδρυμάτων, καθώς και οι απαιτήσεις μειωμένης εξασφάλισης, οι τίτλοι που αναφέρονται στο άρθρο 35 και οι τίτλοι που αναφέρονται στο άρθρο 16 παρ. 1, δεύτερο εδάφιο, 7η και 8η περίπτωση της οδηγίας 73/239/EΟΚ και στο άρθρο 18, δεύτερο εδάφιο, στοιχείο 1, 5η και 6η περίπτωση της οδηγίας 79/267/EΟΚ που κατέχει πιστωτικό ίδρυμα επί άλλων πιστωτικών ιδρυμάτων, χρηματοδοτικών ιδρυμάτων, ασφαλιστικών και αντασφαλιστικών επιχειρήσεων όπου η συμμετοχή του υπερβαίνει το 10%.

όταν κατέχεται προσωρινά συμμετοχή σε άλλο πιστωτικό ίδρυμα, χρηματοδοτικό ίδρυμα, ή ασφαλιστική ή αντασφαλιστική επιχείρηση με σκοπό την χρηματοδοτική συνδρομή και την αναδιοργάνωση και διάσωση της επιχείρησης, οι αρμόδιες αρχές μπορούν να χορηγήσουν εξαίρεση για την παραπάνω διάταξη.

(13) οι συμμετοχές σε άλλα πιστωτικά ιδρύματα ή χρηματοδοτικά ιδρύματα, ασφαλιστικές και αντασφαλιστικές επιχειρήσεις, που είναι μικρότερες από ή ίσες προς το 10% του κεφαλαίου των ιδρυμάτων αυτών καθώς και οι απαιτήσεις μειωμένης εξασφάλισης και οι τίτλοι που αναφέρει το άρθρο 35 και το άρθρο 16 παρ. 1, δεύτερο εδάφιο 7η και 8η περίπτωση της οδηγίας 73/239/EΟΚ καθώς και το άρθρο 18, δεύτερο εδάφιο στοιχείο 1 5η και 6η περίπτωση της οδηγίας 79/267/EΟΚ τα οποία κατέχει το πιστωτικό ίδρυμα επί πιστωτικών ιδρυμάτων, χρηματοδοτικών ιδρυμάτων, ασφαλιστικών και αντασφαλιστικών επιχειρήσεων εκτός εκείνων που αναφέρει το σημείο 12, παραπάνω για το ποσό του συνόλου αυτών των συμμετοχών των απαιτήσεων μειωμένης εξασφάλισης και των τίτλων το οποίο ξεπερνά το 10% των ιδίων κεφαλαίων του ιδίου πιστωτικού ιδρύματος, υπολογιζόμενων πριν από την αφαίρεση των στοιχείων του σημείου 12 και του παρόντος στοιχείου". "

β) στο δεύτερο εδάφιο, η πρώτη πρόταση αντικαθίσταται από το ακόλουθο κείμενο :

"Τα κράτη μέλη μεριμνούν ώστε για τον υπολογισμό των ιδίων κεφαλαίων σε μεμονωμένη βάση, τα πιστωτικά ιδρύματα που υπόκεινται σε εποπτεία σε ενοποιημένη βάση ή σε συμπληρωματική εποπτεία σύμφωνα με την οδηγία 2001/.../EΚ, δεν είναι απαραίτητο να αφαιρούν τις συμμετοχές τους σε άλλα πιστωτικά ιδρύματα, χρηματοδοτικά ιδρύματα, ασφαλιστικές ή αντασφαλιστικές επιχειρήσεις, που περιλαμβάνονται στην ενοποίηση ή υπόκεινται σε συμπληρωματική εποπτεία".

6) Το άρθρο 54 τροποποιείται ως εξής

α.) Στην παράγραφο 1 προστίθεται το ακόλουθο εδάφιο:

" Στην περίπτωση που επιχειρήσεις συνδέονται με την έννοια του άρθρου 12 παρ. 1 της οδηγίας 83/349/EΟΚ, οι αρμόδιες αρχές καθορίζουν πως πρέπει να γίνει η ενοποίηση."

β.) Στην παράγραφο 4, πρώτο εδάφιο, καταργείται η τρίτη περίπτωση

7) Προστίθεται το ακόλουθο άρθρο 55α:

Άρθρο 55 Α Συναλλαγές στο εσωτερικό ομίλου με εταιρείες συμμετοχής μικτών δραστηριοτήτων

Με την επιφύλαξη των διατάξεων του τίτλου V, κεφάλαιο ΙΙ, τμήμα 3, της παρούσας οδηγίας, τα κράτη μέλη προβλέπουν ότι, όταν μια μητρική επιχείρηση ενός ή περισσοτέρων πιστωτικών ιδρυμάτων είναι εταιρεία συμμετοχής μικτών δραστηριοτήτων, οι αρμόδιες αρχές για την εποπτεία των εν λόγω πιστωτικών ιδρυμάτων ασκούν γενική εποπτεία στις συναλλαγές που πραγματοποιούν με την εταιρεία συμμετοχής μικτών δραστηριοτήτων και τις θυγατρικές της.

Για το σκοπό αυτό, οι αρμόδιες αρχές απαιτούν από τα πιστωτικά ιδρύματα να δημιουργήσουν μηχανισμούς ad hoc για τη διαχείριση των κινδύνων και τον εσωτερικό έλεγχο, περιλαμβανόμενων υγιών διαδικασιών δημοσίευσης πληροφοριών και λογιστικής, ώστε να μπορούν να εντοπίζουν, να υπολογίζουν, να πλαισιώνουν και να ελέγχουν, κατάλληλα, τις συναλλαγές που πραγματοποιούνται με την εταιρεία συμμετοχής μικτών δραστηριοτήτων η οποία είναι η μητρική τους και τις θυγατρικές της. Οι αρμόδιες αρχές απαιτούν την κοινοποίηση από τα πιστωτικά ιδρύματα οποιασδήποτε σημαντικής συναλλαγής πραγματοποιείται με τις επιχειρήσεις αυτές, εκτός από τις περιπτώσεις που προβλέπει το άρθρο 48. Οι διαδικασίες αυτές και οι σημαντικές συναλλαγές αποτελούν αντικείμενο ελέγχου από την πλευρά των αρμόδιων αρχών.

Όταν οι προαναφερθείσες συναλλαγές στο εσωτερικό του ομίλου απειλούν την χρηματοδοτική κατάσταση ενός πιστωτικού ιδρύματος, οι αρμόδιες αρχές για την εποπτεία του ιδρύματος λαμβάνουν τα κατάλληλα μέτρα".

8) Στο άρθρο 56 παράγραφος 7 προστίθεται η ακόλουθη φράση:

Όταν δεν πραγματοποιείται έλεγχος από την ίδια την αρμόδια αρχή που υπέβαλε το σχετικό αίτημα, μπορεί να ζητήσει να συμμετάσχει στον έλεγχο.

9) Προστίθεται το ακόλουθο άρθρο 56α:

Άρθρο 56α Μητρική επιχείρηση εγκατεστημένη σε τρίτη χώρα.

Σε περίπτωση πιστωτικού ιδρύματος, η μητρική επιχείρηση του οποίου είναι πιστωτικό ίδρυμα ή χρηματοοικονομική εταιρεία χαρτοφυλακίου, η έδρα της οποίας είναι εκτός της Κοινότητας και δεν υπόκειται σε ενοποιημένη εποπτεία σύμφωνα με τις διατάξεις του άρθρου 52, οι αρμόδιες αρχές θα ελέγχουν αν το πιστωτικό ίδρυμα υπόκειται σε ενοποιημένη εποπτεία από αρμόδια αρχή τρίτης χώρας αντίστοιχη με τις αρχές που καθορίζονται στο άρθρο 52. Το σχετικό έλεγχο θα πραγματοποιηθεί η αρμόδια αρχή που θα ήταν υπεύθυνη για την ενοποιημένη εποπτεία αν ίσχυε το δεύτερο εδάφιο. Το κράτος μέλος κοινοποιεί στην Επιτροπή και τα άλλα κράτη μέλη κάθε περίπτωση αντίστοιχης εποπτείας που αναγνώρισε ή σκοπεύει να αναγνωρίσει. Αν εντός δύο μηνών από την κοινοποίηση διατυπωθεί αντίρρηση από κράτος μέλος ή την Επιτροπή για την αντιστοιχία αυτής της εποπτείας, η Επιτροπή θα υποβάλει το θέμα στη διαδικασία που προβλέπει το άρθρο 5 της απόφασης 1999/468/ΕΚ. Το ενδιαφερόμενο κράτος μέλος θα λάβει τα κατάλληλα μέτρα ώστε να εφαρμοστεί η απόφαση που ελήφθη βάσει της διαδικασίας αυτής.

Ελλείψει τέτοιας αντίστοιχης εποπτείας, τα κράτη μέλη εφαρμόζουν κατ' αναλογία στο πιστωτικό ίδρυμα τις διατάξεις του άρθρου 52.

Εναλλακτικά, τα κράτη μέλη μπορούν να επιτρέψουν στις αρμόδιες αρχές τους να εφαρμόσουν άλλες κατάλληλες εποπτικές τεχνικές προκειμένου να επιτύχουν τους στόχους της εποπτείας των πιστωτικών ιδρυμάτων σε ενοποιημένη βάση. Οι μέθοδοι αυτές πρέπει να συμφωνηθούν από τις συμπλεκόμενες αρμόδιες αρχές. Οι αρμόδιες αρχές μπορούν ειδικότερα να απαιτήσουν τη δημιουργία χρηματοοικονομικής εταιρείας χαρτοφυλακίου που να έχει την έδρα της στην Κοινότητα, και να εφαρμόσουν τις διατάξεις για την ενοποιημένη εποπτεία στην ενοποιημένη θέση της εν λόγω χρηματοοικονομικής εταιρείας χαρτοφυλακίου. Οι μέθοδοι πρέπει να διασφαλίζουν τους στόχους της ενοποιημένης εποπτείας όπως καθορίζεται στο παρόν κεφάλαιο και να κοινοποιούνται στα άλλα κράτη μέλη και την Επιτροπή, όταν εφαρμόζεται η διαδικασία που προβλέπεται στην πρώτη παράγραφο.

Κεφάλαιο V Τελικές διατάξεις

Άρθρο 26 Μεταφορά

Τα κράτη μέλη θέτουν σε ισχύ τις απαραίτητες, νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία [...] το αργότερο. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις διατάξεις που αναφέρονται στην παράγραφο 1, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 27 Έναρξη ισχύος

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 28 Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΑΡΤΗΜΑ I

Κεφαλαιακή επάρκεια

Ο υπολογισμός για τη συμπληρωματική απαίτηση κεφαλαίων των εποπτευομένων επιχειρήσεων που ανήκουν σε ΧΟΕΔ, όπως προβλέπει το άρθρο 5, παρ. 1, πραγματοποιείται σύμφωνα με τις τεχνικές αρχές και μια από τις μεθόδους που παρουσιάζονται στο παρόν παράρτημα.

I. Tεχνικές αρχές

1. Έκταση και μορφή του υπολογισμού της συμπληρωματικής κεφαλαιακής επάρκειας

Όταν υπολογίζεται, σύμφωνα με τη μέθοδο 1 (Λογιστική ενοποίηση), η συμπληρωματική απαίτηση ιδίων κεφαλαίων που ισχύει για ένα ΧΟΕΔ, πρέπει να υπολογιστεί το ύψος των ιδίων κεφαλαίων και η απαίτηση φερεγγυότητας των επιχειρήσεων του ομίλου εφαρμόζοντας τους αντίστοιχους τομεακούς κανόνες σχετικά με την έκταση και τη μορφή της ενοποίησης, όπως καθορίζεται, ειδικότερα, στο άρθρο 54 της οδηγίας 2000/12/EΚ και το παράρτημα 1, παρ. 1, σημείο Β της οδηγίας 98/78/EΚ.

Όταν υπολογίζεται σύμφωνα με τις μεθόδους 2 ή 3 ('Απομείωση και αθροιστική κατάσταση, απομείωση απαίτησης'), ο υπολογισμός πρέπει να λαμβάνει υπόψη το αναλογικό τμήμα του κεφαλαίου που κατέχει η μητρική επιχείρηση ή επιχειρήσεις που κατέχουν συμμετοχή σε άλλες επιχειρήσεις του ομίλου. Ως "αναλογικό τμήμα", νοείται το μέρος του καταβεβλημένου κεφαλαίου που κατέχεται, άμεσα ή έμμεσα, από την επιχείρηση.

Ωστόσο, όποια μέθοδος και αν χρησιμοποιείται, όταν η επιχείρηση είναι θυγατρική και έχει έλλειμμα φερεγγυότητας, ή, στην περίπτωση μη ρυθμιζόμενης επιχείρησης του χρηματοπιστωτικού τομέα, θεωρητικό έλλειμμα φερεγγυότητας, πρέπει να λαμβάνεται υπόψη το συνολικό έλλειμμα φερεγγυότητας της θυγατρικής. Όταν κατά τη γνώμη των αρμοδίων αρχών, η ευθύνη της μητρικής επιχείρησης που κατέχει τμήμα του κεφαλαίου είναι περιορισμένη, σαφώς και χωρίς αμφισβήτηση, στο συγκεκριμένο τμήμα του κεφαλαίου, οι αρμόδιες αρχές μπορούν ωστόσο να επιτρέψουν να ληφθεί υπόψη το έλλειμμα φερεγγυότητας της θυγατρικής σε αναλογική βάση.

Όταν δεν υπάρχουν κεφαλαιακές σχέσεις μεταξύ επιχειρήσεων του ίδιου ΧΟΕΔ, οι αρμόδιες αρχές καθορίζουν ποιο αναλογικό τμήμα πρέπει να εξετασθεί, λαμβάνοντας υπόψη την ευθύνη που προκύπτει από τις υπάρχουσες σχέσεις.

2. Ανεξάρτητα από τη μέθοδο που χρησιμοποιείται για τον υπολογισμό των συμπληρωματικών απαιτήσεων ιδίων κεφαλαίων των εποπτευομένων επιχειρήσεων που ανήκουν σε ΧΟΕΔ, όπως προβλέπεται στο σημείο ΙΙ στη συνέχεια, οι αρμόδιες αρχές μεριμνούν ώστε να εφαρμόζονται οι ακόλουθες αρχές:

(i) απαγορεύεται η πολλαπλή χρήση στοιχείων που μπορούν να συνυπολογισθούν στα ίδια κεφάλαια στο επίπεδο του ΧΟΕΔ (διπλός υπολογισμός ιδίων κεφαλαίων) καθώς και η μη επιτρεπόμενη δημιουργία ιδίων κεφαλαίων στο πλαίσιο του ομίλου (δημιουργία ιδίων κεφαλαίων στο επίπεδο του ομίλου).

Για να διασφαλισθεί ότι δεν θα γίνεται διπλός υπολογισμός των ιδίων κεφαλαίων και δεν θα δημιουργούνται ίδια κεφάλαια στο επίπεδο του ομίλου, οι αρμόδιες αρχές εφαρμόζουν, κατ'αναλογία, τις αντίστοιχες αρχές που προβλέπουν οι σχετικοί τομεακοί κανόνες.

(ii) εν αναμονή της εναρμόνισης των τομεακών κανόνων, οι απαιτήσεις φερεγγυότητας που ισχύουν για τους διάφορους χρηματοπιστωτικούς τομείς που εκπροσωπούνται σε ένα ΧΟΕΔ, καλύπτονται από τα στοιχεία των ιδίων κεφαλαίων σύμφωνα με τους αντίστοιχους τομεακούς κανόνες. Μόνο τα στοιχεία των ιδίων κεφαλαίων που γίνονται δεκτά από το σύνολο αυτών των τομεακών κανόνων (διατομεακά κεφάλαια) αποτελούν αντικείμενο επαλήθευσης της τήρησης της απαίτησης συμπληρωματικής φερεγγυότητας στο επίπ